Ўрта ёш инқирози. Оилангизни асраб қола оласизми? - 19 Января 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nСуббота, 20.01.2018, 02:02\nГлавная » 2017 » Январь » 19 » Ўрта ёш инқирози. Оилангизни асраб қола оласизми?\nЎрта ёш инқирози. Оилангизни асраб қола оласизми?\n45 яшар тоғам оиласини, бўй етаётган уч фарзандини ташлаб, 25 ёшли жувонга уйланиб олганида ҳали бола эдим. Катталарнинг шивир-шивирлари, имо-ишораларию коса тагида ним коса қабилидаги гапларидан ҳеч нимани тушунмаган бўлсам-да, қандайдир ноодатий бир воқеаларнинг рўй бераётганини ҳис қилгандим. Мана энди ўзимнинг ҳам ёшим ўттиздан ошиб, оилавий ҳаётнинг нималигини тушунганимдан сўнг руҳшунослар кўп тилга оладиган «ўрта ёш инқирози» ҳақида ўйлай бошладим. Сабаб: аввало, турмуш ўртоғимнинг ёши қирққа яқинлашиб қолди. Қолаверса, бу бизда кам тилга олинадиган, бироқ жуда кўп учрайдиган муаммодир. Демак, ўрта ёшнинг ўткир муаммоларини оилавий ҳаёт манзарасида кўриб чиқамиз.\n«Ҳаммаси жонга тегди!»\n— Турмуш ўртоғим билан 26 йилдан бери биргамиз. Оила қурганимизда мен 18, у эса 21 ёшда эди. Шу пайтгача бир-биримизни ҳурмат қилиб, ардоқлаб келдик. Аммо, мана, бир йилдирки эримни худди биров алмаштириб қўйгандек. Ўзи билан ўзи овора бўлиб қолган, доим тунд. Баъзан кутилмаганда болаларни ёки мени жеркиб, уришиб қолади. Унга илгари маъқул бўлган нарсалар ҳам энди жаҳлини чиқара бошлаган. Энг ёмони, унда менга нисбатан «аллергия» пайдо бўлган. Авваллари соч турмагим ёқарди, энди бўлса: «Шу ёшга етганда, сочингни нима бало қилиб олдинг?», деб жеркийди. Гулларга қизиқишим, гул ўстиришимни доим мақтаб юрадиган одам энди «ҳамма ёқни тувак бостириб юборгансан», деб тўнғиллайди. Нима бўлганини билолмай ҳайронман. Ишхонасида ҳаммаси яхшилигини биламан, чунки укам билан бирга ишлайди, саломатлиги ҳам жойида. Қора қозонимиз қайнаб турибди, фарзандларимиз ҳам ҳозирча умидларимизни оқлашаяпти. «Сизга нима бўлди ўзи?» деган саволимга жавоби: «ҳаммаси жонга тегди!»\n— Ўрта ёш инқирози нафақат шахснинг ўзи, балки оила аъзолари учун ҳам мураккаб синовдир. Ўзларининг ҳаётдаги муваффақиятсизликлари сабабини кўпчилик (айниқса, эркаклар) оилада, деб биладилар. Гўёки бола-чақа, тирикчилик ташвиши уларнинг оёқларига тушов бўлган. Қўйиб берса, самони забт этишлари мумкин эди-ю, аммо хотиннинг «минғир-минғирлари», «олахуржинни тўлдириш» ғами билан бунга муваффақ бўла олмадилар. Энди эса ёшлик ўтиб кетди, ўзининг навқирон йилларини бахш этган оила аъзолари эса гўё уни етарлича қадрламаяпти, ўтган умрининг бадалини тўламаяпти, умидларини оқламаяпти.\nАйтганча, оқланмаган умидлар жуда қўрқинчли нарса. Албатта, унинг аламини болалардан ололмайсиз. Балогардон яна хотин бўлади. «Овқатинг бунча бемаза?» «Семириб кетганингни қара!» «Нега қизинг ўқишдан 5 дақиқага кеч қолди? Тергамайсанми?» каби танбеҳу эътирозлар кўпчилик аёлларга таниш. Бўлмаса, овқат 20 йилдан бери бир хил рецептда тайёрланади ва шу пайтгача мақтаб-мақтаб ейилаётганди, қомат ҳам ўша-ўша, қизингиз эса кеч қолиши ҳақида сиздан ҳам олдин меҳрибон дадажонисини огоҳлантирган. Фақат энди бундан кейинги 20, балки 40 ёки 60 йил давомида ҳам шу таомни еб ўтиш ҳисси, яъни энди ҳеч нарсанинг ўзгармаслиги ҳақидаги ўй эркакни саросимага солаяпти. Шу пайтгача қилган орзуларининг фақат рўёбга чиқмаганлари хаёлга келади, умидлар эса ҳеч ҳам оқланмагандек.\nНимадир қилиш керак, аммо нима?\nБаъзи эркакларда 45-50 ёш оралиғи ишдаги муаммолар, кескин бурилиш, букилиш ва ҳатто синиш даврига тўғри келади. Айримлар, хусусан, ҳарбий соҳа вакиллари бу ёшда нафақага чиқадилар. Шу пайтгача ўзлари буйруқ бериб келган, мартаба ва мавқеи анча паст бўлган одамлар билан энди бир қаторда туришга, улар билан тўй-ҳашам, таъзия у ёқда турсин, кундалик турмушда ҳам тенг муомала қилишга мажбур бўладилар. Бу катта стресс. Бошқа соҳа вакилларининг ҳам ўзига яраша муаммолари бор. Энди атрофдагиларни, бошлиқларни бирор нарса билан лол қолдириш қийин. Чунки қўлларидан нима келиши мумкинлиги, нималарга қодирликларини аллақачон намоён этиб бўлганлар. Ортиғини ҳеч ким кутмайди ҳам. Ортларида эса ёш авлод ўсиб келаяпти. Тасаввур қилинг, забардаст эркак қўл телефонида оддий «SMS» ёзишни эплолмай сиқилиб турганида ёнида кечагина институтни битириб келган йигитча аллақандай «гаджет»лар ҳақидаги ҳикоялари билан бошлиқни ўзига ром қилиб турса, бунга дош бериш мумкинми?! Индамаса, эртага бу бола унга раҳбарлик ҳам қила бошлайди. Нимадир қилиш керак, аммо нима? Тассуфки, ёшлиги ўтиб кетди, бўлмаса… Ана, ҳаммаси шундан бошланади!\nАёллар ҳам жим турмайди\nЭътибор беринг, бундай вазиятга эркак дош бера олмайди, аёл эмас. Чунки аёл киши учун ишдаги муваффақият биринчи ўринда турмайди. У оиласи тинч, болалари соғ бўлишини кўпроқ ўйлайди. Шунинг учун ишдаги муваффақиятсизликлар аёлнинг оилавий ҳаётига салбий таъсир кўрсатган ҳолатлар кам учрайди. Хўш, унда оиладаги инқирозга фақат эркак сабабми? Йўқ, албатта. Айнан 45-50 ёшларида аёлларда гормонал ўзгаришлар рўй бериши, климакс ва унинг аёл руҳиятига таъсири ҳақида кўпчилик билади. Шу ҳолат аёл кишининг асабларини таранг тортилишига олиб келади. Энди у 25-30 йилдан бери чидаб келаётгани — эрининг инжиқликларига дош бера олмай қолади. Унга ҳам битта гап кам, иккитаси эса кўп. Унинг ҳам сабр косаси тўлган. Ёши ўсгани сайин муаммолари ҳам катталашиб бораётган фарзандлари етмаганидек, эри ҳам улкан бир МУАММОга айлангани уни тажанг қилади. Натижада, оила турли зиддиятлар ва жанжаллар исканжасида қолади. Кўпинча, бир неча ўн йилларни ёнма-ён ўтказган эру хотин кун келиб бир-бирига умуман бегона эканлигини сезиб қолишади. Улар фақат фарзандларнинг ота-оналари, аммо бир-бирлари учун ҳеч ким. Кимдир исён қутаради, кимир эса… Бир сўз билан айтганда, оиладаги мувозанат йўқолади.\nРаъно АСОМОВА, психология фанлари номзоди, доцент:\n— Ўрта ёшда оилавий зиддиятларга олиб келадиган сабаблар — муносабатларнинг сийқаси чиқиши, уларда янгилик ва кутилмаганликнинг йўқолиши, одатийлик, муаммоларнинг ортиб, сабрнинг эса камайиб бориши, ҳаётнинг энг яхши йиллари қайтмас бўлиб ўтиб кетаётганини бирдан англаш, бу йилларни муносиб инсон билан бирга кечирмаётганлик ҳисси ва ҳ.к. Албатта, 25 ёшда ҳам бу ҳислар бош кўтариши мумкин, лекин ёшликда бу ҳол тез ўтиб кетади. Ўрта ёшда эса туйғулар муқим характерга эга. Шу сабабли ҳам энг бахтли, уйғун оилада-да бир кун келиб эр ёки хотин ўз умр йўлдошига нисбатан «кўргани кўзим йўқ», дейиши мумкин. Албатта, ўзбеклар болалари бўй етганида ажрашиш деган масалани умуман муҳокама қилмайдилар. Шунчаки, «ўтиб кетар», деган умидда чидаб юраверадилар. Бунда «тинч оққан сувнинг туби ғалвали» деган мақолни ишлатиш жоиз. Чунки айнан шу ёшда эркаклар баъзан ошкора, кўпинча пинҳона хотин устига хотин оладилар, аёллар эса руҳий зўриқиш ва сиқилиш натижасида турли бедаво дардларга чалинишлари мумкин. Ажрашиш қарори ўртага чиқмагани яхши, албатта. Бироқ муаммони кўрмаганга олиш ёки ундан қочиш эмас, уни ҳал этиш керак.\nИнқирозли вазиятда аввало, сабр қилиш ва кескин қарор ҳамда амаллардан ўзни тийишни тавсия қилган бўлардим. Тақдирга тан берманг, муносабатларни сақлаб қолишга киришинг. Моносабатлар олдингидекмаслигидан сиқилманг, сабаби оила ҳам худди инсон ёки машина каби «қарийди». Бугун фарзандлар баҳона тик турган устунлар уларни уйли-жойли қилиб, ташвишларидан бирмунча қутулгач, кутилмаганда қулаши мумкин. Аммо эр-хотиннинг ақли ва сабри етса, оила бу инқироздан эсон-омон ўтиб, янада мустаҳкамланади. Ҳаётингизни турли қувончли дамлар билан бойитинг, ўзингиз учун ҳам яшанг. Эр-хотин бирга дам олишга боринглар, маданий ҳордиқ чиқаринглар. Уйдаги мебелларнинг жойини ўзгартиринг. Аёлларнинг машина ҳайдаш ёки янги таом пиширишни ўрганишининг эрта-кечи йўқ. Эркаклар эса чойхона, ошна-оғайнидан ортиб, жуфти ҳалолларига ҳам вақт ажаратишлари лозим. Чунки қариганда, бир-бирингизга суяниб яшашингизга тўғри келади ҳали. Аёлингизни ҳозирдан авайламасангиз, қариганингизда ким сизга тиргак, ҳамдард, тан маҳрам бўлади? Ўйлаб кўриш вақти келди!\nКатегория: Foydali maslahatlar / Полезны советы | Просмотров: 249 | Добавил: Sherlaruz.CoM | Рейтинг: 0.0/0


Футбольный клуб Нефтчи » “Нефтчи” – “Бухоро” 1:1 (Ўйин шарҳи)\nАнонс. “Нефтчи” – “Бунёдкор” (ВИДЕО) 15.03.2018\nВиталий Мирний ўзбекистонлик мухлислар ҳақида қандай фикрда? 14.03.2018\nҲусниддин Ғофуров: “Жиззахда ўз имкониятларимизни тўлиқ намойиш эта олмадик” 11.03.2018\nЖиззахда хисоб очилмади. Ўйиндан кейин қандай фикрлар бўлди? 10.03.2018\n“Нефтчи” – “Бухоро” 1:1 (Ўйин шарҳи)\nБугун Тошкент шаҳридаги “Бунёдкор” стадионининг заҳира майдонида “Нефтчи” ҳамда “Бухоро” жамоалари ўртасидаги ўртоқлик ўйини бўлиб ўтди. Мазкур ўйин ҳисоб бўйича “Нефтчи”нинг учинчи назорат баҳси ҳисобланади. Бунгача Ковшов шогирдлари “Навбаҳор” (1:1) ҳамда “Металлург” (0:1) билан куч синашишди. Тошкент шаҳрида кучли қор ёққани туфайли, баҳс бир соат кеч бошланди.\n“Нефтчи” таркибида ўзгаришлар давом этади. Жамоа сафига янги легионер футболчи қўшилди. Россиялик ҳужумчи Вячеслав Сушкин “Нефтчи” кўригида бўлиб турибди. Кеча “Металлург” билан баҳсда майдонга тушган Александр Деребчинский эса кўрикдан ўта олмади ва ўз юртига қайтиб кетди. Дарвозабон Виталий Мирныйга эса шу куни хордиқ берилди. Мураббийлар штаби Фаррух Турдалиев ва Абдумавлон Абдужалилов сингари махаллий дарвозабонларга имконият беришди.\nУчрашувни “Нефтчи” футболчилари фаол бошлашди. Аввалги ўйинларга нисбатан фарғоналиклар бу ўйинни ҳужумкор тарзда олиб боришди. Вячеслав Сушкин илк ўйинида ўзининг фаоллиги билан ажралиб турди. Умуман олганда, барча футболчиларимиз баҳсни юқори суратда ўтказишди. Майдон қордан тозаланган бўлсада, барибир об-ҳаво ўз таъсирини ўтказди. Ўйинчилар ҳаракатланишда бир қатор қийинчиликларга дуч келишди.\nБиринчи бўлимда Абдул Азиз Юсупов ҳамда Элёр Мамасолиев ўзининг қанотдаги фаоллиги эвазига бир неча марта рақиб жарима майдончасига ёриб киришди. Шу каби вазиятлар Вячеслав Сушкин ва Ю Кубокида ҳам кузатилди. Иккинчи бўлим ўрталарига келиб “Нефтчи” жамоаси ҳисоб очди. Элёр Мамасалиев қанотда турган Кубокига тўпни ташлади. Ю эса ҳимоячиларни алдаб жарима майдончасига кириб боришга муваффақ бўлди. Аммо уни қўполлик билан тўхтатишди. Учрашув бош ҳаками мазкур вазиятда пенальти белгилади. Япониялик футболчи ўзи ишлаган стандартни ўзи муваффақиятли амалга оширди. 1:0. Кўп ўтмай “Бухоро” жавоб голини урди. Очиғини айтиш керакки, баҳсда жуда қўполликлар кузатилди. Биринчи бўлимда “Бухоро” футболчиси Роббим Ҳасанов “Нефтчи” вакили Абдул Азиз Юсуповнинг оёқларига ўта қўпол тарзда ташланди. Шу туфайли Юсупов ўйинни бошқа давом эттира олмади. Кўп ўтмай, бухороликлар ҳисобни тенглаштиришди. Артём Филипосян жарима тўпини қойилмақом тарзда амалга оширди ва дарвозанинг юқори нуқтасига жойлаб қўйди. Биринчи бўлим 1:1 ҳисобида тугади.\nАфсуски, иккинчи бўлим тўлиқ бўлиб ўтмади. Иккинчи таймнинг бошида “Бухоро” футболчиси Эргаш Исмоилов фарғоналикларнинг легионери Ю Кубоки билан тўқнашиб кетди. Натижада бухоролик футболчи хушини йўқотди. Ўйинчининг аҳволи жиддий бўлгани сабабли ўйинни бошқа давом эттиришнинг хожати қолмади. Унга дарҳол тиббий ёрдам кўрсатилиб, шифохонага олиб кетилди. Кейинчалик маълум бўлишича, Эргаш Исмоиловнинг аҳволи анча яхши экан.\n“Нефтчи” – “Бухоро” 1:1 (1:1)\nГоллар: Ю Кубоки – 1:0, Артем Филипосян – 1:1\n“Нефтчи”: Фарруҳ Турдалиев, Шукурали Пўлатов, Даврон Маматов, Искандар Шойқулов, Аваз Агалиев, Сунатилло Эрматов, Абдужамол Исроилов, Элёр Мамасолиев, Абдулазиз Юсупов, Ю Кубоки, Вячеслав Сушкин\nЗахира: Абдумавлон Абдужалилов, Авазбек Ўлмасалиев, Жалил Кимсанов, Аброр Исмоилов, Отабек Аҳмаджонов, Жамшид Қобилов\n“Бухоро”: Асилбек Амонов, Қахрамонов Жавохир, Бобир Амонов, Шавкат Саломов, Саломат Қутибоев, Санат Шихов, Артем Филипосян,Роббим Хасанов, Эргаш Исмоилов, Акобир Тўраев, Сергей Русецкий,\nЗахира: Акмал Турсунбаев, Нозим Умуров, Бахриддин Вахобов, Аманов Арсланмурат, Тохир Шамшитдинов, Рахматулло Бердимуродов, Азиз Ибрагимов


22 Сентябрь 2020 15:29\nNUR-SULTAN. Kazinform – Австралиянинг Тасмания оролининг ғарбий қирғоғида 270 га яқин китлар саёз сувга чиқиб кетишди. Натижада 90 таси нобуд бўлди, деб хабар беради Kazinform euronews телеканалига асосланиб.\nОлимлар ўлган сутемизувчилар сонининг кўпайишидан хавотирда. Маҳаллий денгизни сақлаш хизматининг қутқарувчилари душанба куни Маккуори бурнида китларнинг учта гуруҳини аниқладилар. 200 га яқин китлар қумли саёз сувга чиқиб кетди. Тирик қолган китларни қутқариш бўйича мураккаб операция бир неча кун давом этиши кутилмоқда.\nКитлар Тасмания соҳилига қандай келиб қолгани номаълум. Уларни қутқариш учун 40 мутахассисдан иборат гуруҳ жалб қилинган. Орол расмийлари етарли ёрдамчилари борлигини айтиб, аҳолини воқеадан узоқроқ туришга чақирган.


Ислом динининг моҳияти — XUTBA.UZ\nКалит сўз "Ислом динининг моҳияти"\n…Уруш эмас, тинчлик бўлсин.\n10 05 2019 - 12:08 XUTBA.UZ\nАбдуллоҳ ибн Амр розияллоҳу анҳу ривоят қиладилар Пайғамбар соллаллоҳу алайҳи васаллам айтдилар: “Душманга дуч келишни орзу қилманглар. Аллоҳдан саломатликни, тинчликни сўранглар. Агар уларга дуч келсангизлар маҳкам туринглар ва Аллоҳни зикр қилишни кўпайтиринглар” деб марҳамат қилдилар. Албатта тинчлик неъмати бебаҳо, унга ҳамма мухтож. Уни сотиб олиш учун махсус бозори йўқ. Пайғамбаримиз соллаллоҳу алайҳи васаллам яна бир\nИслом динининг моҳиятиислоҳодобСоф исломтарих\n17 05 2018 - 3:04 XUTBA.UZ\nРамазон ойининг рўзаси – иймон келтирган ҳар бир киши учун фарздир. Араб тилида “Рўза” “ас-сиям” ёки “ас-савм”деб талаффуз қилинади. “Ас-сиям” ёки “Ас-савм” иборалари бирор бир нарсадан ўзини тийиш, гуёки бирор бир нарсани айтиш ёки истеъмол қилиш маъноларини англатади. Бу гапнинг тасдиғи сифатида Қуръонда Марям сурасининг 26- ояти далил бўлади: “ Мен Роҳманга рўза назр қилдим….” яъни ҳеч\nИслом динининг моҳиятимахаббатмехродобрўза\n06 05 2018 - 5:09 XUTBA.UZ\nБағрикенглик ва осонлик Ислом шариатининг энг улкан мақсадидир. Бу маънони таъкидловчи ҳужжат ва далиллар кўп. Бағрикенглик инсон табиатига боғлиқ нарсадир. Аллоҳ инсонни худди шу табиат ила яратган. Соф табиат шиддат ва қийинчиликни ёқтирмайди. У доимо осонлик ва юмшоқликка мойил бўлади. Аллоҳ таоло: «Агар қўпол, қалби қаттиқ бўлганингда, атрофингдан тарқаб кетар эдилар», деган (Оли Имрон сураси, 159-оят). Исломнинг бағрикенглик ва осонлик сифати унинг ўзи етиб борган ерларда\nДинилмИслом динининг моҳиятикитободобРостСоф ислом\n06 05 2018 - 5:07 XUTBA.UZ\nТушуниш осон бўлиши учун аввало Ислом умматининг васатия уммати эканлиги ҳақидаги маъно ила умумий тарзда танишиб олайлик. Тафсилотларга эса кейин ўтамиз. Аллоҳ таоло мусулмон умматининг сифати ҳақида Қуръони Каримнинг Бақара сурасида: «Шунингдек, одамлар устидан гувоҳ бўлишингиз ва Расул устингиздан гувоҳ бўлиши учун сизларни ўрта миллат қилдик», деган (143-оят). Аллоҳ таоло ушбу ояти каримада мусулмонларни ўрта, яъни васат уммат қилганини эълон қилмоқда. Биз «ўрта» деб таржима қилган сўз арабчада «васат» деб\nДинИслом динининг моҳиятикитободобРостСоф ислом\nҚорининг баланд мартабасининг белги-аломати\n22 04 2018 - 2:11 XUTBA.UZ\nДунёнинг ишлари қизиқ. Не маънодаки, тасвир объектининг нақадар қойилмақомлиги ёки аҳамиятли эканини таъсирчан усулда ифодалаш учун қиёслаш ёки қарама-қарши қўйиш усулидан фойдаланамиз. Хуллас, бундан ўн беш йил чамаси муқаддам катта даврадаги суҳбатлардан бирида бир ёш йигит ҳақида гап очилиб қолди. Шунда даврадагилардан бири уни мақтаб: “Интернетдан тижорат қилиб отасига “ласетти” олиб берди, зўр бола у”,\nИслом динининг моҳиятикитобмахаббатмехрризқРостсабртарих\n21 04 2018 - 5:30 XUTBA.UZ\nМана, бир неча ойлардан бери кутилган кунларга ҳам етиб келдик: ҳадемай Ўзбекистон Қуръон мусобақасининг республика босқичи бошланади. Бу кунларни нафақат юртимиздаги, балки қўшни давлатлар ва дунёнинг кўп минтақаларидаги мусобақани кузатиб келаётган Қуръон мухлислари интиқлик билан кутиб туришибди. Айни пайтда кўпчилик мусобқа сўнгида ғолиб қандай аниқланиши билан ҳам қизиқяпти. Шу сабабли мавзуга бироз ойдинлик\nИслом динининг моҳиятикитобқуръонсоғинчСоф исломфурқоншукр\nСоф ислом дини таълимоти\n13 04 2018 - 9:18 XUTBA.UZ\nМуқаддас динимизнинг асл моҳиятини ўрганишни бугунги ҳаётнинг ўзи тақозо қилади. Чунки диннинг асл моҳиятини билмаган ёшлар бугун ўзларини “Ислом динининг ислоҳчилари”, ёки “Ҳақиқий Исломни ўргатувчилар” деб номлаётган гуруҳлар таъсирига тушиб қолаётгани сир эмас. Ваҳоланки уларнинг ўзлари Ҳақиқий Ислом динининг моҳиятини билмайдилар. Тарқоқ ҳолда яшаб, бир бирлари билан урушиб, зўравонлари заифларининг молини талон\nДинЖиҳодИслом динининг моҳиятиислоҳСоф исломТакфирҲижратШаҳид\nАгар шукр қилсангиз…\n07 08 2017 - 9:42 XUTBA.UZ\n…биз ўз муқаддас динимиз ва эътиқодимиздан ҳеч қачон воз кечмаймиз. Шу билан бирга, муқаддас динимиз шаънига доғ туширмоқчи бўлган кимсалар билан ҳеч қачон муроса қилолмаймиз. (И.А.Каримов. “Оллоҳ қалбимизда, юрагимизда” 14-бет) Дарҳақиқат, шукр қилиш неъматларнинг зиёдалигига ва бардавомлигига сабаб бўлади. Бу ҳақда Қуръони Карим оятларида ва ҳадиси шарифларда кўплаб баён қилинган. Тарихга назар солсак\nДинИслом динининг моҳиятисабршукр


Ўзбекистон Қирғизистон ерини эгаллаб олгани рад этилди\nҚирғизистон - Ўзбекистон чегарасидаги огоҳлантирувчи ёзув.\nҚирғизистоннинг Ўш вилоятидаги Аравон туман расмийлари Ўзбекистон туманга қарашли 400 гектар ерни эгаллаб олгани тўғрисидаги хабарни инкор этди. Бироқ расмийларнинг айтишича, Ўзбекистон 60 фоизи Қирғизистонга қарашли бўлган Каркидон кўлини тўсиб олган ва бунинг эвазига ваъда қилинган ерни бермаган.\nАввалроқ Қирғизистон Ички ишлар вазири Мелис Турганбаев билан ўтган учрашув чоғида Аравон тумани Туямўйин қишлоғи аҳолиси Ўзбекистон ерларни эгаллаб олганини иддао қилиб, ҳукуматдан бу масалани ҳал қилиб беришни талаб этган эди.\n- Шу кунгача қайси жой Ўзбекистоннинг ери, қайси ҳудуд Қирғизистоннинг ери экани аниқланмаган. Ўзбекистон кириб келиб, бизнинг 400 гектардан ортиқроқ еримизни ўзиники қилиб олди. Бу масалани ҳал қилиб берадиган ҳукумат борми?- деб туямўйинликлар талабини билдирган эди Зайнабиддин Абдилдаев вазир билан учрашув пайтида.\nМана шу маълумот асосида ўз таҳлилини тақдим этган қирғиз матбуоти Аравон туманидаги 400 гектардан ошиқроқ ерни маҳаллий расмийлар Ўзбекистонга 2014 йилда сотиб юборгани ҳақида хабар тарқатган.\nМаҳаллий расмийлар эса бу иддаоларни рад этиб, гап Аравон тумани ҳудудидаги Каркидон сув омбори ҳақида бораётганини айтмоқда. Маҳаллий расмийларга кўра, мазкур сув омбори Ўзбекистон томонидан қурилган ва бундан 15 йил аввал ўзбек чегарачилдари томонидан тўлалигича тўсиб олинган.\n- Ўзбекистонга 400 гектар ер сотилган ҳам эмас, берилган ҳам эмас.Ўзбекистон Каркидон кўлинини тўлалигича тўсиб олган. Бу кўлнинг 60 фоизи Қирғизистонга қарашли бўлиши керак эди. Бироқ 2005 йилгача Ўзбекистон ва Қирғизистон ўртасида ер алмаштириш бўлган экан. Бу кўл эвазига Ўзбекистон бизга 413 гектарга яқин ерни бериши керак эди. Бироқ Ўзбекистон томони Каркидон кўлини олганидан сўнг қандайдир сабаблар билан Қирғизистонга ваъда қилинган ерни бермай қолган экан, - деди Туямўйин қишлоғи ҳокими Санжар Абдуллаев.\nМаҳаллий расмийларга кўра, Ўзбекистон томонидан қурилган сув омбори туфайли Қирғизистон ишлатадиган ерларнинг бир қисми ҳам сув остида қолган. Ўзбекистон бу ерлар учун товон пули тўлаш ёки бошқа жойдан ер бериш мажбуриятини олган. Қирғиз расмийлари бу мажбурият Тошкент томонидан шу кунгача бажарилмаганини иддао қилмоқда.\nТуямўйин қишлоғида яшовчи Ашурали Жолдошев бу каби ҳолатлар ортидан маҳаллий аҳолининг норозилиги кучайиб бораётганини, бу эса чегара олди ҳудудида турли низоларга сабаб бўлиши мумкинлигини айтди:\n- Бундай ҳолатларнинг олдини олиш учун энг аввало чегараларни аниқлаш керак, иккинчидан эса аниқланган чегарани қўрқилашни кучайтириш лозим., -деди Ашурали Жолдошев.\nЎзбекистон Қирғизистон чегараси 1378 километрни ташкил қилади. Бу ҳудуднинг 320 километри 20 йилдан бери аниқланмасдан қолаётир. Мутахасисларга кўра, чегаранинг аниқланмаган ҳудудларида Ўзбекистон ва Қирғизистон ўртасида баҳсли бўлиб турган 50дан ортиқ ер бор.


Автомобил бадавлатлик белгисими? Ёхуд машина сотиб...\n27.02.2020 17:10 0 5569\nКеча Repost.uz сайтида бир мақола чиқиб қолди. Унга кўра, йигитнинг машинаси бўлмагани учун, қиз унга турмушга чиқишни истамагани баён қилинган.\nВоқеалар бироз қулоғидан тортилгандек, фақат машина асосий сабабчи эмасдек. Лекин, бир нарсани тушуниш керак, бизда машина шунчаки буюм ёки транспорт воситаси эмас. Унинг ижтимоий аҳамияти бор, ҳатто жуда ошириб юборилган. Машина тўғридан-тўғри жамиятимизнинг айрим қатламларида одамнинг статусини белгилайдиган даражага келиб қолган.\nМана 5 йилдирки машина харид қилишни қатъий рад этиб келяпман. Одатда қанақадир муҳим учрашувларга таксида кириб борсам, мани машинам йўқлигидан ҳайрон бўлишади. Тез-тез ўзимдан қанақа машинада юришимни сўраб қолишади. Таксида ёки метрода деган жавобдан ҳам ҳайрон бўлишади.\n5 йил олдин ҳам, ҳозир ҳам бир хил фикрлайман. Менга ўхшаган, асосан ишга ва учрашувларга қатнайдиган одамга машинанинг фойдасидан зарари кўпроқ. Тошкент каби транспорт тизими ва такси хизматлари анча яхши шаҳарларда машиналик бўлиш унчалик ҳам шарт эмас. Вилоятларда, туманларда, чекка қишлоқларда машинасиз қийин бўлиши табиий.\nМен машина сотиб олмаслик учун қуйидаги сабабларни келтираман:\n1. Тошкент шаҳрида бошқа йирик мегаполислар билан солиштирганда такси нархлари анча арзон. Яндекс Таксида оддий «Старт» эмас, одатда Кобальт ёки Ласэтти русумли автомобиллар келадиган «Эконом» ва «Комфорт» тарифларида бир ойда ўртача 1 500 000 сўм атрофида харажат қилар эканман. Бир марталик такси чақириш ўртача нархи 7-8 минг сўм. Бу бугунги курс билан 1 доллар ҳам эмас. Оддий иш ҳақига нисбатан кўп кўриниши мумкин, лекин мегаполислар билан солиштирганда бу арзон нарх.\n2. Машиналар нархининг қимматлиги. Бизда ҳозирги кунда машиналарга ўртача нарх 100 миллион сўм, бизнес класс машиналар 300 миллион сўмдан бошланади деб оладиган бўлсак, 100 миллион сум мани ҳолатимда беш ярим йиллик такси харажатлари дегани. Шунингдек, Ғарбда бугунги кунда янги авлод ўз маблағларини буюмдан кўра ҳиссиётга ёки ўсишга сарфлашга ўрганган. Буюм эскириб қолиб кетади. Лекин, чет элга саёҳат, бирор янгиликни ўрганиш одамда бир умрлик ҳиссиёт қолдиради. Камида, пулингизни бирор бизнесга ёки омонатга қўйсангиз, йиллик 25-30 фоиз даромад олиш бугунги кунда муаммо эмас.\n3. Машинанинг кундалик харажатлари. Машинага бензин ёки газ қуйиш, мой алиштириш, ювиш, бузилган ҳолатда эҳтиёт қисмларини алиштириш, буларнинг ҳаммаси пул туради. Сиз ўзингиз билмаган ҳолатда анча суммани ишлатиб қўясиз.\n4. Психологик муаммолар. Машина ҳайдаш ҳам бир масъулият. Доимий диққатни жалб қилиш, биздаги каби ҳаракат тартибсиз мамлакатларда машина ҳайдаш одамнинг асабини анча чарчатади. Сўнгги йилларда Тошкент шаҳрида пробкалар куннинг хоҳлаган қисмида кузатилиб туради. Ҳар куни ярим соат вақтингиз пробкада ўтса ҳам анча асабдан айриласиз.\n5. ГАИ ва штрафлар. Рулда туриб телефонда гаплашдингиз, тезликни оширдингиз ёки бошқа сабаблар билан штраф тўлайсиз. Мана шу штрафларнинг ўзи ҳам ортиқча асаббузарлик ва бунга ҳам вақтингиз, ҳам нақдингиз кетади.\n6. Паркинг муаммоси. Шаҳарда кундан-кунга машинани тўхтатишга ёки қолдиришга жой муаммоси жиддийлашиб бормоқда. Кўп жойларда тўхташ мумкин эмас белгиси қўйилган бўлса, яна бошқа жойларда шунчаки паркинг қиммат ёки жой йўқ.\n7. Экологик муаммо. Ҳар бир машина табиатга зарар етказади. Заҳарли газлар шундоқ ҳам шаҳар атмосферасини анча бузишди. Сиз машинани ўрнига жамоат транспортини танлаб, оз бўлсада экологик муаммони жиддийлашмаслигига ҳиссангизни қўшсангиз бўлади.\nБу билан машина оладиганларни ёмонлаш ёки олмасликка чақирмоқчи эмасман. Шунчаки, одамларимиз тушунишларини хоҳлардимки, машина шунчаки буюм. Қимматбаҳо машина минган билан одам ақлли ёки яхши бўлиб қолмайди. Бу шунчаки ҳаракатланиш имкониятини берадиган транспорт воситаси. Машина олиш ёки олмасликни ҳар кимнинг ўзи ҳал қилади, ҳар ким учун ўз қарори тўғри. Ягона сўраётган нарсам одамларни машинасига қараб ажратмаслик.\nДоим кўзлаган манзилга эсон-омон етиб олинг.\nЖамият 10/05, 19:26


28 январ 2021, Тошкент вақти: 10:21\n“Иқбол” ёшлар маркази директори Нигор Ғаффорованинг сўзларига қараганда, мустақиллик мамлакат халқининг улкан ютуғидир. Масалан, илгари бўлмаган нодавлат ташкилотларининг ташкил этилиши ҳам истиқлол шарофати ҳисобланади. Бундан ташқари ҳам эришилган ютуқлар анчагина. Аммо ўтиш даври сиёсатида йўл қўйилган хато ва камчиликлар ўзбек аёлларини уй-рўзғор оғирлигини ўз зиммасига олишга мажбур этган. Аёллар турмуш ташвишлари билан ўралашиб, фарзандлар тарбиясидан узоқлашган. Улар орасида фоҳишалик билан шуғулланиш ҳамда мардикорликка чиқиш ҳолатлари юзага келган.\nТошкентдаги “Хадичаи Кубро” хотин-қизлар мадрасаси ўқитувчиси Муҳаббат Ваҳобованинг таъкидлашича, мустақиллик, айниқса, муслималар учун кўп имтиёзлар яратган. Аёллар ошкора тарзда диний амалларни бажариш имкониятига эга бўлган.\nТурмуш ўртоғи диний айблар билан қамалган Каромат опа эса истиқлол ўзларига зулм келтирганини маълум қилди.\n“Ўқимишли, рўзғоримни кўтарадиган эрим қамоқда ўтириб, мен зулм кўряпман мустақиллик шарофати билан. Эртаю кеч тикиш қиламан, урвоғ бўлмайди. (Топганимга) рўзғор қилайми, боламни боқайми, эримнинг олдига борайми? Мустақиллик қийинчилик ва яна қийинчилик олиб келди”, дейди у.\nМ.Ваҳобованинг фикрича, диний айбловлар билан қамалганлар билиб-билмай сиёсатга аралашгани сабабли шу куйга тушган. Уларнинг баъзилари туҳматга ҳам қолган. Чунки ўрмонга ўт кетса, ҳўлу қуруқ баробар ёнади. Қамалганлар эса биров бир иш таклиф этганида аввалроқ ўйлаб кўриши керак эди.\n“Тадбиркор аёл” уюшмаси ижрочи директори Малика Раҳимжонованинг билдиришича, тадбиркорлик соҳасида аёлларга берилаётган имтиёзларнинг барчаси фақат мустақиллик шарофатидандир. Уюшма аъзолари халқаро ташкилотлар ва элчихоналар орқали хорижда тажриба ўрганиб қайтмоқда. Улар янги технологиялар билан танишаётир, ҳамкорлар орттираётир.\nОддий хизматчи Умида Қурбонованинг айтишича, истиқлол шарофати билан аёллар болалари учун пул олмоқда, маҳаллаларда ош бериляпти.\n“Маҳалламиз аёлларига ош қилиб берилди. Мустақилликкача мен маҳаллада ош емаганман. Фақат парадга мажбурлаб олиб чиқишарди” дейди у.\nУ.Қурбонованинг мулоҳазаларига кўра, истиқлолдан сўнг аёллар ҳаётидаги ўзгаришларни нисбий, деб баҳолаш мумкин. Зеро, у аёлларнинг оиладаги мақомига айтарли ўзгариш киритмаган. Аксинча, иқтисодий муаммолар исканжасига қолган хотин-қизларнинг оилавий ташвиши янада кўпайган.


Детектив: Қор бўрони (О.Генри) – Mulohaza.uz\nДетектив: Қор бўрони (О.Генри)\nТун тим-қора қанотларини Йўқолган дарё ўзани узра ёзган маҳалда, мен қор бўрони бошланиб қолмасидан “Тўриқ от” ранчосига етиб бориш илинжида от чоптириб келаётган эдим.\nЎша ранчонинг эгаси бўлган Росс Куртисни яхши танирдим ва у мени яхши кутиб олишига сираям шубҳаланмасдим. Бунинг сабаби шундаки, биринчидан, у жудаям меҳмондўст, иккинчидан, суҳбатлашишни севадиган шинаванда инсон эди.\nДаранинг шундоққина “жағи” тагида жойлашган уйнинг эшиги олдига келиб чақирганим ҳамон ичкаридан кимнингдир қўли узатилди-ю, чарчаб, ҳолдан тойган отимнинг жиловидан ушлади. Орадан бир неча дақиқа ўтар-ўтмас, мен Росс билан билан бирга тўрт хонали ҳашаматли уйнинг ошхонасида, қайноқ ҳовур уфураётган олди очиқ ўчоқ ёнида ўтирардим. Чоғроққина ошхона меҳмонхонага уланиб кетганди.\nОвқат пишаётган ўчоқ атрофида пастроқ бўйли, миқтидан келган, юзлари шамолда шўралаган одам ўралашиб юрарди. Унинг жиддий юзидан ҳеч нарсани англаб бўлмас, бу чеҳра ё буюк донишмандга, ёки умуман фикрлашга ўрганмаган инсонга тегишлига ўхшарди.\nТўсинлар орасидаги тешиклардан майда қуруқ қор гупиллаб кириб турар, шунинг учун ҳам ўчоқда олов гурилласа-да, хона анчайин совуқ эди. Биз у ёқ-бу ёқдан гап сотарканмиз, асабийликдан ва елвизакдан баданимиз жунжикиб кетарди. Росс кутилмаганда жавонда турган шишани эслаб қолди ва биз исиниб олиш учун ўзимизга қайноқ грог тайёрлашга киришдик.\nҲамма нарсани мусиқа ёрдамида ифодалаш мумкин, деб ҳисоблайдиган одамлар илҳомланиб кетиб, айни пайтдаги кайфиятимизни тасвирлаш учун симфония ёзган бўлишарди. Қадаҳларнинг жаранги, каминдаги ўтиннинг чирсиллаб ёниши, шамолнинг увиллаши ва ошхонадаги қозон-товоқларнинг шақир-шуқури ягона уйғун куйга айланиб кетганди. Бу ажиб куйга эса қовурилаётган қўй гўштининг жизиллаши жўровоз бўлар, бизни қанчалар хуштаъм кечки овқат кутаётганини тасаввур қилиб, кайфиятимиз янада кўтарилиб кетарди.\nОшпаз хонага кириб, ҳамон жизиллаб турган товани стол устига қўйди. У менга бефарққина бош ирғади ва жонглёрдек чаққонлик ила ликопча-ю санчқи-пичоқларни дастурхонга тера кетди. Мен унинг чеҳрасига қизиқсиниш ва бир мунча синчковлик билан тикилдим. Қор бўрони қачон тугашини ва бу ердан қачон кетишимиз мумкинлигини ҳозирча ҳеч ким билмайди. Шундай экан, ошпазга маъқул келганингиз афзал, албатта. Аммо мен ошпазнинг бефарқ ниқоб тортилган чеҳрасидан на ёқтирганини, на ёқтирмаганини пайқай олмадим. Қовурилган қўй гўштининг ёқимли ҳиди кузатувларимни тўхтатишга ва диққатимни дастурхондаги кечки овқатга қаратишга мажбур қилди.\n— Жорж, нима дейсан, бўрон узоқ чўзилармикан? — сўради Росс ошпаздан.\n— Балки узоққа чўзилар, — жавоб берди у. Бир оз ўйланинқираб турди-да, кейин қўшиб қўйди. — Эҳтимол, узоққа чўзилмас…\nОшпаз шундай деди-ю, ўчоқ ёнига қайтди.\nКечки овқатдан кейин Росс стол устига тамаки, бир шиша виски ва қадаҳларни қўйди. Унинг шошилмайгина тараддудланишини кўриб, узундан-узун суҳбатга тайёрланишим кераклигини тушундим.\n— Шу бўрон расво нарса-да! — деб гап бошлади Росс. — Ёғин-сочинларни ва лой кўчаларни, ҳарорат йигирма даражадан баланд ва паст бўлганини, ҳатто кучи ўртача бўлган циклонларни ёмон кўраман, аммо манави аҳмоқона қор сабр-тоқатимни бутунлай тугатди! Менимча, барча нарсаларнинг шаклини ўзгартиргани учун ҳам қор шунчалик асабимга тегса керак! У бир кечада барча яхши таниш бўлган нарсаларни яширади ва биз кутилмаганда қандайдир эртакона мамлакатга бориб қоламиз…\nРосснинг сўзамоллиги аста-секин хиралаша бошлади ва охири у жим бўлиб қолди. Биз ёниб тугаётган ўтин аста липиллаётган ўчоқ олдида худди қадрдон дўстлар ёки ашаддий ғанимлар сингари миқ этмай ўтирардик…\nСукунатни кутилмаганда эшикнинг қаттиқ-қаттиқ тақиллагани бузди. Ошпаз эшикни очди ва хонага бир эркак шошганча отилиб кирди. Дастлабки дақиқаларда у бир оғиз ҳам гапира олмади. У бошдан-оёқ қорга беланганидан худди пилла ичидаги ғумбакка ўхшар, қаттиқ совуқ қотганидан бутун бадани карахт бўлиб қолганди. Биз дарров синалган усулни ишга солдик — унинг баданини қор билан ишқаладик, чой қошиқда аста-секин виски ичирдик ва охири грогни ўзи ича оладиган ҳолатгача олиб бордик.\nБу одам француз бўлиб, исми Этьен Жиро экан. Аввалига у операда қўшиқчи бўлган, аммо вазият тақозоси билан касбини ташлаган, энди эса кун кўриш учун башоратчи бўлиб, шаҳардан-шаҳарга дайдиб юрар экан. У қорни бўралатиб сўкар, биз эса бош ирғаб ўтирардик. Ошпаз эшик олдида оғзига талқон солиб турарди. Унинг юзидан қорни ёмонлашларимизни ёш болаларнинг қилиғи деб тушунаётгани сезилиб турарди. Бундан ташқари, унинг Этьенга ижирғаниб тикилишидан чет элликларни ёмон кўришини ҳам тушундим.\nФранцуз куни бўйи дераза олдидан кетмай, тирноқларини ғажиганча зерикаётганидан ҳасрат қилиб ўтирди. У менга сираям ёқмади, шунинг учун ҳам оз муддатга бўлса-да, французнинг турқи-тароватини кўрмаслик учун ташқарига чиқиб, отимдан хабар олдим. Тўғри, бу менга қимматга тушди — сирғаниб йиқилиб, қовурғамни синдириб олдим. Шу сабабли энди диванда қимирламай ётишга мажбур бўлиб қолдим.\nЗерикиш ва бекорчиликдан дераза ёнида ўтирган Росс ва Этьенни томоша қила бошладим.\n— Бу овлоқ жойларда юрагим тарс ёрилиб ўлиб кетсам керак! — деди Этьен анчагина беҳурматлик билан.\n— Марк Твен шунчалик жонга тегиши мумкин, деб сира ўйламагандим, — деди Росс бошқа дераза ёнида ўтирганча.\nТокчада бадбўй кучли питсбург сигаралари солинган қути турарди. Китобнинг янги бобини бошлашдан олдин Росс янги сигарани туташтирар ва шиддат билан тутунни тепага пуфларди.\n— Кечки овқат тортилди! — эълон қилди ошпаз.\nҲаммамизнинг чеҳрамиз очилди ва шоша-пиша стол ёнига ўтирдик. Ташқарида бўрон увиллаётган, қор кўзни очирмайдиган, совуқдан бадан қунишиб кетадиган вақтларда тушлик ва кечки овқатлар ягона қувончимиз ва эрмагимизга айланганди.\nКечки овқатдан кейин Росс ўзининг бадбўй сигарасини тутатди, Этьен эса яна тирноқларини ғажий бошлади. Менинг қовурғам жудаям қаттиқ оғрирди, шунинг учун ҳам диққатимни оғриқдан бошқа нарсага жалб қилиш учун кўзларимни қия очганча, ошпазнинг ошхонада ғимирлаб юришини кузата бошладим.\nТўсатдан унинг қулоқлари худди итларники сингари диккайди. Кейин у эшик томон юрди. Эшикни очди-ю, остонада туриб қолди.\n— Жорж, нима гап? — сўради Росс.\nОшпаз жавоб қайтармади, аммо пастга эгилди ва ниманидир кўтариб олди. Кейин ёнбоши билан эшикни итариб ёпди ва қўлидагини ерга қўйди. Биз ҳеч нарсани тушунмай, унинг оғзига тикиларканмиз, ошпаз бўғиқ овозда деди:\nТахминан йигирма ёшларда бўлган маҳаллий ўқитувчи қизнинг исми Вилли Адаме экан.\nАдаме хонимнинг ҳусни-жамолини тасвирлаш учун уни ўрмонга қиёслашимиз тўғрироқ бўларди. Қизнинг зеболиги теракни, терисининг оппоқлиги оққайинни эслатарди. Кўзларининг ранги баҳор осмонига, овози ўрмондаги дарахтлар баргининг ёз оқшомидаги шивирига, лаблари эса ўрмон қулупнайига ўхшарди…\nШундан кейин бу соҳибжамол қиз уйдаги эркакларда қандай таассурот қолдирганини тасаввур қилаверинг. Мени эркаклар сафидан чиқариш мумкин, чунки айни пайтда аёлларга қарайдиган аҳволда эмасдим. Юзида ҳеч қандай ҳиссиёт кўринмайдиган ошпазни ҳам ҳисобга қўшманг. Аммо ёқимтойгина қиз Росс ва Этьенга қандай таъсир кўрсатганини тасаввур қилиш мумкин.\nАдаме хоним ўзига ажратилган алоҳида хонага кириб кетгач, Росс Марк Твеннинг китобини сандиққа солиб, қулфлади. Кейин бадбўш питсбург сигараларини ҳам яшириб қўйди-да, бамайлихотир соқол олишга киришди.\nЭтьен кўкрак чўнтагидан тароғини олиб, пахмайиб кетган сочларини таради. Кейин ўша чўнтагидан кичкина қайчи чиқариб, соқолини текислади, мўйловига мой суртиб, яхшилаб буради. Кайфияти кўтарилиб, ўз-ўзидан жилмайиб, турли ҳаракатлар қилганча, илгари куйлаган арияларини айта бошлади.\nРосснинг уринишлари нисбатан қўполроқ бўлса-да, Адаме хонимнинг эътиборини тортиш учун жон-жаҳди билан уринарди. У овқатланиб бўлгани ҳамон хижолатомуз қиёфада ошпазга ва уй эгасига миннатдорчилик билдирар ва ўз хонасига жўнаб қоларди.\nБир оқшомда, одатдагидек диванда чўзилиб ётарканман, Этьеннинг гапларини эшитиб қолдим:\n— Адаме хоним, сиз мафтункор рўёдек уфқимизда пайдо бўлган пайтингизда, мен зерикишдан бўғилиб ўлишимга бир баҳя қолган эди! — Мен ўнг кўзимни қия очдим. Этьен мўйловининг учини асабий чайнаб, кўзларини чақчайтирганча, стулини Адаме хонимга яқин суриб олди. — Мен французман… тушуняпсизми… жудаям ҳаракатчан одамман. Бу ранчода зерикишдан ўлар ҳолга келгандим, аммо… сиздек гўзал ҳилқат пайдо бўлди ва атрофдаги ҳамма нарса нурга тўлди!.. Сизни кўрдим-у, юрагим яна жонланди!.. — У қизнинг қўлини ушлаб олди-ю, жўшиб хитоб қилди: — Адаме хоним! Билсангиз эди, мен қандай…\n— Кечки овқат пишди! — қаттиқ овозда деди ошпаз. У французнинг ортида турар ва Адаме хонимнинг кўзига тик қараб турарди. — Овқат икки дақиқадан сўнг тортилади!\nАдаме хоним енгил тортиб, стулдан сакраб турди.\n— Мен овқатланишга тайёрланишим керак, — деди у ва ўзининг хонаси томон ғизиллаб кетди.\nЭтьен ошпазга ғазаб тўла кўзларини тикди, кейин яна дераза ёнига бориб, тирноқларини ғажий бошлади.\nКечки овқатдан сўнг дастурхон йиғиштирилгач, Росс икковимиз ёлғиз қолганимизда, унга бўлган воқеани айтиб бердим. У шунақанги ҳаяжонланиб кетдики, беихтиёр расво ҳидли питсбург сигарасидан чека бошлади.\n— Оббо, ярамас башоратчи-ей! — тўнғиллади у эшитилар-эшитилмас овозда. — Агар яна бир марта менинг рафиқамга гап отса, уни итдек отиб ташлайман!\n— Рафиқамга, дейсизми? — ажабланиб сўрадим мен.\n— Ҳа-да! Мен шу қизга уйланмоқчиман! — хитоб қилди у.\nБутун оқшом ранчода совуқ вазият ҳукм сурди. Росс худди товуқни таъқиб қилган хўроздек Адаме хонимга эргашиб юрар, Этьен эса рақиб хўроз сингари гердайганча Росснинг ортидан қолмасди. Адаме хонимнинг аҳволи ҳавас қилгулик эмасди. У яқиндагина бўрон ва совуқдан қочган бўлса, энди ундан-да оғирроқ кулфатга дучор бўлмоқда эди.\nОқшомга яқин, Этьен бир неча дақиқага уйдан ташқарига чиқиб кетганида, Росс вазиятдан фойдаланиб, янги ҳужум бошлади. У Адаме хонимнинг қаршисида гердайиб тураркан, менга ўғринча назар ташлади (мен ўзимни ухлаётганга солдим), кейин деди:\n— Уйимда сизга шилқимлик қилиб, жонингизга тегишаётгани мезбон сифатида менга унчалик ёқинқирамаётганини тушунган бўлсангиз керак. Бу башоратчининг қорасини ўчириш керакка ўхшаяпти. Бир оғиз айтсангиз, кифоя, уни қайтиб кўрмайсиз. Кимни афзал кўришингизни ўзингиз танлайдиган вақт етди. Адаме хоним, мен ҳар доимгидек ишга тўғри ёндашяпман… Икки кун чидадим, аммо бошқа индамай ўтиролмайман! Вазият чидаб бўлмас аҳволга етди. Адаме хоним! — у жўшиб кетиб, қизнинг қўлларидан ушлаб олди. — Бир оғиз сўз айтинг! Сизга бутун умр ғамхўрлик қиладиган инсон керак. Агар менга…\n— Кечки овқат тайёр! — деб эълон қилди ошхона эшиги олдида пайдо бўлган ошпаз.\nАдаме хоним енгил тортиб, хўрсинди ва ўзининг хонасига югуриб кириб кетди. Росс жаҳл билан ошпаз томон ўгирилди:\n— Сен доим…\nОшпаз миқ этмай кечки овқатни сузди. Росс хўмрайганча, қовоғини солиб ўтирар, ҳафсаласи пир бўлганлиги сезилиб турарди. Этьен доимгидек қизга хушомадлар қилиб, ўзини ҳар кўйга соларди. Адаме хоним асабийлашганча, деярли овқатга қарамасди ҳам. Уйда таранг вазият вужудга келаётганди.\nКечки овқатдан кейин Адаме хоним ошхонага чиқиб, ошпаз билан нималарнидир гаплаша бошлади. Мен яна диванга ётиб олдим, Этьен эса стулини Россга яқинроқ суриб, гап бошлади:\n— Афтидан, сиз билан очиқ гаплашишим керакка ўхшаяпти. Биринчидан, биз тенгдошмиз, — у ҳазиллашиб уй эгасининг елкасига қоқиб қўйди. — Иккинчидан, сиз бундай нарсаларга жиддий қарайсиз. Мен французман. Аёлларни яхши кўраман! — У бошини силкиб, сочларини ортга ташлади-да, ошхона томонга ҳавойи бўса йўллади. — Фикримча, бу миллатимга хос фазилат бўлса керак… Барча французлар аёлларни яхши кўришади… мен зерикиб ўлай деб қолгандим, тушкунликка ҳам тушаётгандим… Тўсатдан уфқимизда латофатли аёл пайдо бўлди… Турган гапки, бир қарашда уни севиб қолдим… Мен яна қувноқ, бахтли, ҳаётдан мамнун инсонга айландим… Аёллар худди мусиқа ёки мусалласдек лаззат бағишлайди!.. Улар кайфиятни кўтаришади!.. Аёлларга хушомад қилиш — энг севимли машғулотим!..\nУни тингларкан, Росснинг сабр-тоқати тўлиб борарди. Ниҳоят, унинг сабри тугади ва мушти билан столга қаттиқ урди-да, хайқирди:\n— Овозингизни ўчиринг, ярамас маҳлуқ! Менинг уйимда Адаме хонимга шилқимлик қилишингизга йўл қўймайман! — у сигаралар солинган қутини кўтариб, стол устига отди. Шовқин Адаме хонимнинг эътиборини тортди, у секингина ошхонадан меҳмонхонага қайтди. — Бу қиз менинг рафиқам бўлади, деган қарорга келдим. У розилик берган заҳоти бу ердан қорангизни ўчирасиз!\nРосс гапи тугаганини кўрсатиш учунми, яна шаҳд билан қутини столга урди.\n— Эҳ, аёлларнинг юрагини бундай қилиб эгаллай олмайсиз! — эътироз билдирди Этьен. — Аёлларнинг кўнглини олишни билмас экансиз. Уларга хушомадлар қилиш, гулдасталар тортиқ қилиш, бўса…\nКутилмаганда қаттиқ тарсаки овози жаранглади ва Этьен ҳушсиз ҳолда ерга йиқилди. Аввалига Этьенни қулатган қўл Россники деб ўйлагандим. Дивандан бошимни ўгириб қарагандан кейингина французга ошпаз тарсаки туширганини тушундим.\nОшпаз Росснинг қаршисида индамай турар ва шимарилган енгини туширарди. Адаме хоним ошхона эшиги олдида индамай турарди.\n—Адаме хоним, йўлга тайёрланинг! — деди ошпаз қатъий оҳангда. — Агар бу йигитча, — у қўли билан менга ишора қилди, — отини қарзга бериб турса, ҳозироқ бу ердан кетамиз!\n— Бемалол олаверинг! — бағрикенглик билан дедим мен.\n— Жорж, нима қилмоқчисан? — сўради Росс ажабланиб.\n— Мен ўйлаб кўриб, агар ўз вақтида чора кўрилмаса, қотилликкача етиб борасизлар, шекилли, деган қарорга келдим! — У бир неча сония жим қолди ва бирортамизнинг гапиришимизга йўл қўймаслик учун йўғон бош бармоғини тепага кўтарди. — Жаноб Куртис, сизни ҳам, аёллар ҳақида қандай фикрда эканлигингизни ҳам яхши биламан. Агар Адаме хоним тасодифан бу ерга келиб қолмаганида эди, уйланиш хаёлингизга ҳам келмаган бўларди. Бўрон тугаб, олам тинчиганидан сўнг бундай фикрни хаёлингиздан чиқариб юборишингиз аниқ. Шундай экан, тўрт кунгина уйдан ташқарига чиқолмай ўтирганингиз туфайли ҳамма нарсанинг оёғини осмондан қилишнинг нима ҳожати бор? Шу боис шунақанги қарорга келдим.\n— Бизга ким овқат пишириб беради? — саросимага тушиб сўради Росс. — Мен ёлғиз эмасман-ку!\n— Мен тезда қайтиб келаман… Бор-йўғи Адаме хонимни Гикевилгача кузатиб қўяман-у, дарров изимга қайтаман.\n— Бунақанги қор бўронида йўлга чиқишдан қўрқмайсизми? — сўрадим мен зўрға дивандан туриб, деразага яқинлашарканман.\n— У ҳеч нарсадан қўрқмайди, — минғирлади Росс.\nТез орада ошпаз эгарланган отимни олиб чиқиб, қизни эҳтиётлик билан эгарга ўтказди. Секин қўлқопларини кийди ва оёғини узангига қўйиб, чаққонлик билан отга миниб олди. Қиз ошпазнинг белидан маҳкам ушлаб олди ва улар чир айланиб рақс тушаётган қор гирдоби орасига кириб, кўздан ғойиб бўлишди…\n“Тўриқ от” ранчосига ташрифимдан иккита, йўқ, учта унутилмас хотира қолди. Биринчидан, синган қовурғам бир умр ўзини эслатиб турди. Иккинчидан, ошпаз йўқлигида ўзимиз шунақанги бемаза таомлар пиширдикки, уларни ўлгунимча унутмасам керак. Учинчидан, ўша ҳафта охирида олинган кичкинагина мактубчадаги сўзлар сираям кўз олдимдан кетмайди:\n“Отни бошқа одамдан бериб юбордим. Энди қайтиб бормайман, чунки Адаме хонимга уйландим ва ўз хўжалигимни бошқаришга қарор қилдим.\nМуҳаббат ЙЎЛДОШЕВА таржимаси\nКўрилган : 543\nСобиқ хўжайинининг қизига алоқадор «нозик маълумотлар»ни овоза қилмаслик учун катта миқдорда пул талаб қилган ҳайдовчи қўлга олинди\nУйнинг бошланғич тўлови банкка тўланадими ёки Феруза опага?


"Ишонмагин дўстингга..." - Darakchi\nЖИНОЯТ 07.05.2019, 11:42\nФуқаролар турли сабаблар билан зориққан, ишонган таниш—билишлари, қариндошларига қарз бериб мушкулларини осон қилишяпти. Аксарият холларда қарздорлар қарзларини қайтариб тўлашяпти. Айрим ҳолларда таниш ёки қариндошлардан бири қарз олиб, ишлари битгач, тўнларини тескари кийиб оладиган холатларучрамоқда. Баъзан эсли – ҳушли кишилар ҳам чув тушиб қолишяпти. «Қўллари билан бериб, оёқлари билан югуришга» мажбур бўлишмоқда.\nМана шундай кишилардан бири Фарғона шаҳрида яшовчи Умарали Раҳматжоновдир. (Изоҳ: тарафлар исми шарифи ўзгартирилган)\nФуқаролик ишини суд мажлисида кўриб чиқилиши натижасида Сатторов Миролим томониданёзилган тилхат асосида муаммо қонуний ва адолатли ечим топди.\nҚонунга мувофиқ тарздаагар қарз олувчининг тилхати ёки унга қарз берувчи томонидан муайян сумма ёки муайян миқдордаги ашёлар топширилганини тасдиқлайдиган бошқа ҳужжатлар мавжуд бўлса, қарз шартномаси ёзма шаклда тузилган хисобланади.\nЛекин жавобгар даъвогардан олган пулини қайтариб бермагани ўз исботини топганибоис жавобгардан даъвогар фойдасига 13 млн. сўм қарздорликни ундириш юзасидан суд ҳал қилув қарори чиқарди.\nХусусан, судларда 2018 йилнинг 1-чорагида қарз ундириш ҳақидагинизоларга оид 299 та иш кўрилган бўлса, бу йил 1-чоракда бу турдаги ишлар сони 331 тани ташкил қилган ёки 10,7 фоизга кўпайган.\nҚарз олган фуқаролармиз ҳам лафзларига кўра олган қарзларини ўз вақтида қайтарсалар, бу каби низолар келиб чиқишининг олди олинган бўлар эди.


Тадбирда фуқаролар ўзини ўзи бошқариш органлари фаолиятининг самарадорлигини ошириш, моддий-техник базасини мустаҳкамлаш, жамият ҳаётида тутган нуфузини юксалтириш баробарида, унинг ташкилий-ҳуқуқий асосларини янада такомиллаштиришга алоҳида эътибор қаратилаётганлиги таъкидланди. Хусусан, “Маҳалла” хайрия жамоат фонди ҳамда унинг ҳудудий тузилмалари томонидан маҳаллаларда миллий анъана ва қадриятларимизни кенг тарғиб этиш, кам таъминланган ва боқувчисини йўқотган оилалар, якка-ёлғиз фуқаролар, ногиронларни ижтимоий ҳимоя қилиш, фуқаролар йиғинлари моддий-техник базасини мустаҳкамлаш, шунингдек, уларга услубий-амалий ёрдам кўрсатиш ишлари изчиллик билан давом эттирилмоқда. Биргина жорий йилнинг ўзида 873 фуқаролар йиғини компьютер жамламаси, 920 таси мебель жиҳозлари билан таъминлангани бунга ёрқин мисолдир. Шу билан бирга, ушбу даврда 175 та фуқаролар йиғини биноси реконструкция қилинди, 19 та маҳалла биноси янгидан қуриб берилди, 282 тасини эса йиғинлар балансига олинишига кўмаклашилди. Шунингдек, 627 та фуқаролар йиғинлари намунали ҳолатга келтирилди.\nАнжуманда фуқароларнинг ўзини ўзи бошқариш органларини услубий адабиётлар билан таъминлаш бўйича кўрилган чора-тадбирлар хусусида ҳам сўз юритилди. Жумладан, ўндан зиёд номдаги рисола ва адабиётлар тайёрланиб, маҳаллаларга етказилди. Айни чоғда фуқаролар йиғинлари ҳузуридаги тадбиркорлик фаолиятини ривожлантиришга кўмаклашиш бўйича “Маслаҳат марказлари” ишини самарали ташкил этиш юзасидан услубий тавсиялар берилди ва улар зарур адабиётлар билан таъминланди.\n“Соғлом бола йили” Давлат дастури ижроси бўйича амалга оширилган ишлар ҳақида ҳам иштирокчиларга батафсил маълумот берилди. Ёшларни спортга кенг жалб қилиш мақсадида бу даврда Фонд ҳисобидан 173 та болалар майдончаси қайта таъмирланди, 152 таси янгидан қурилди.\nМаҳаллаларда 760 мингга яқин болалар спортнинг 20 дан ортиқ турларига, 161 йўналиш бўйича тўгаракларга жалб қилинди. Ҳамкор ташкилотлар билан биргаликда 912 та ижодий жамоа — ашула ва рақс, эстрада дасталари ташкил этилиб, уларга 5 минг нафардан ортиқ иқтидорли ўғил-қизлар қамраб олинди.\nҚатнашчилар томонидан маҳалла институтининг халқаро миқёсда катта қизиқиш билан ўрганилаётгани алоҳида қайд этилди. Бу борада Жанубий Корея, АҚШ, Германия, Хитой, Бельгия, Буюк Британия, Франция каби давлатларда “Кучли давлатдан — кучли фуқаролик жамияти сари” номли китоб ҳамда “Ўзбекистонда маҳалла институти: тарихий тажриба ва ҳозирги кун” ҳужжатли фильмининг тақдимотига бағишлаб ўтказилган давра суҳбатлари ва учрашувлар аҳамияти салмоқли бўлди.\nШунингдек, тадбир давомида журналистлар ўртасида эълон қилинган “Истиқлол — ғурурим, маҳаллам — фахрим” танловининг ғолиб ва совриндорлари диплом ҳамда қимматбаҳо совғалар билан тақдирланди.\n— Маҳалланинг жамият ҳаётида тутган ўрни тобора ошиб бормоқда, — дейди ушбу танловнинг телевидение йўналиши бўйича ғолиби, Жиззах шаҳар телевидениеси мухбири Камола Раҳмонова. — Буни фуқаролар ўзини ўзи бошқариш органларининг ислоҳотлар жараёнида фаол қатнашаётганида ҳам кўриш мумкин. Халқчил бошқарув идораси бўлган мазкур масканнинг ана шу жиҳатларини “Менинг маҳаллам” кўрсатуви орқали кенг ёритаяпмиз. “Оила — маҳалла — таълим муассасаси” ҳамкорлиги механизми ва “Ота-оналар университетлари” фаолиятига алоҳида урғу берилаётганлигини ҳам айтиб ўтиш зарур. Бугунги рағбат бизни янада шижоат билан ишлашга ундайди, албатта.\nЯкунда Кексаларни эъзозлаш йилида фуқароларнинг ўзини ўзи бошқариш органлари ташкилий тузилмасида кексалар ва ногиронларни қўллаб-қувватлаш тизимини мустаҳкамлашга жиддий эътибор қаратиш ҳамда ёшларни катталарга ҳурмат, эҳтиром ва ғамхўрлик руҳида тарбиялаш механизмини янада такомиллаштириш, ёши улуғ инсонларга ижтимоий хизмат кўрсатиш ва уларни соғломлаштириш билан боғлиқ долзарб вазифалар белгилаб олинди.\nМазкур рукндаги бошқа мақолалар: « Тезкорлик ва замонавийлик суғурта компаниялари ишида асосий мезонга айланган\tҚисқа сатрларда »


Тошкентда маҳалла фуқаролар йиғини биноси ёниб кетди - UzNews.uz\nСергели туманида “Ал-Фарғоний” номли маҳалла фуқаролар йиғини биносида ёнғин содир бўлди.\n15 июль куни соат 21:52да Сергели туманида жойлашган “Ал-Фарғоний” номли маҳалла фуқаролар йиғини биносида ёнғин юзага келган. Бу ҳақда ФВВ ЁХББ ОАВ билан ҳамкорлик қилиш бўлими хабар бермоқда.\nЁнғин жойига 4та ёнғин ўчириш бўлинмаси жалб қилинган. Ёнғин ўчириш жанговар бўлинмалари чақирилган манзилга соат 21:54да етиб борган ва кўрилган тезкор чора ва ҳаракатлар натижасида ёнғин соат 22:20да бартараф этилган.\nСодир бўлган ёнғинда инсонларнинг ҳалок бўлиш ва тан жароҳати олиш ҳолатлари қайд этилмаган. Ёнғиндан бинонинг ички қисми ва жиҳозлари 50 кв.м. майдонида ёнган, 250 кв.м. майдонидаги қурилмалари сақлаб қолинган. Ёнғин сабаби ва моддий зарар миқдори аниқланмоқда.


"Толибон" Ўзбекистондаги тожиклар режимининг талаби билан Қобулда 48 кишини ўлдирдими? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n07:14 - "Толибон" Ўзбекистондаги тожиклар режимининг талаби билан Қобулда 48 кишини ўлдирдими?\nReuters Агентлиги кеча, яъни 2018 йил 15 августда ўлимчи-террорист Қобулдаги таълим муассасаларининг бирини олдида ўзини-ўзи портлаб, 28 кишини ўлдирганини билдирди. Сўнгра ҳалок бўлганларнинг сони 48 га чиққани айтилди.\nҲамма биладики, бундай терактларни Афғонистонда дунёнинг кўпчлик мамлакатлари тарафидан террористик деб тан олинган “Толибон” амалга оширади. Бу сафар ҳам шундай бўлгани шубҳасиздир. Яна шу ҳам маълумки, Ўзбекистондаги демократик мухолифат билан кўришишни ҳам истмайдиган Шавкат Мирзиёнинг тожиклар режими БМТ тарафидан террористик деб тан олинган “Толибон” вакиллари билан учрашиб, Афғонистонда тинчлик ўрнатиш ҳақида гаплашишмоқда. Шавкат Мирзиё яхши биладики, “Толибон”нинг мақсдаи - мусулмон давлатларини Шариат қонунлари билан яшайдиган исломий давлатларга айлантириш, кейин уларни Халифаликка бирлашиштириш, ҳамма кофирларни жисмоний йўқ қилиш ва ҳоказолардир. Демак, “Толибон” билан ҳафтада 3 кун Шариат қонунлари, 3 кун дунёвий/секуляр Конституция ва 1 кун умуман қонунларсиз яшаш ҳақидагина келишиш мумкин.\n“Ҳаракат” Агентлиги Ўзбекистон Ташқи Ишлар Вазирлигига асосланиб, Қатарнинг пойтахти Доҳа шаҳрида жойлашган “Толибон” ташкилотининг сиёсий идораси раҳбари Шер Муҳаммад Аббас Станикзай бошчилигидаги делегация 2018 йилнинг 7-10 август кунлари Тошкентда бўлиб, мамлакат расмийлари билан музокаралар ўтказганини хабар қилган эди.


hidoyat.uz – “Мовароуннаҳр” нашриётининг сайти - БАХИЛНИНГ БОҒИ КЎКАРМАС\nБу хонадонда кўп марта меҳмон бўлганман. Соҳибаси Розия момо оқила, ҳожатмандларнинг ҳақини адо этадиган аёл эди. У ҳосилдор боғлару полизларидан олинган ҳосилни кўпчилик билан баҳам кўрарди. Меваю сабзавотнинг энг сараси биринчи бўлиб фарзанди кўпларга тарқатиларди. Момо тарвуз, қовун, қовоқ каби полиз экинларининг етилиб пишганларини ҳассаси билан кўрсатиб, қўшнининг ҳақи эканини таъкидларди. Қанча кўп тарқатилса, ҳосилнинг баракаси шунча ортарди. Розия момо “Ўзингга раво кўрганни бошқаларга ҳам раво кўргин”, деб кўп такрорларди.\nОрада бир муддат боролмай қолганимда момонинг вафот этганини эшитдим. Йиллар ўтиб, яна шу хонадонга йўлим тушганида кўнглим оғриб қайтдим. Розия момо ҳаётлик пайтида гуркираб турган мевали дарахтларга касаллик тегиб, боғдан файз кетган эди. Бунинг сабабини кейинроқ тушундим.\nМомонинг икки ўғли бўлиб, каттаси билан бирга яшарди. Қайнонасининг вафотидан кейин катта келин: “Нега энди меҳнатни биз қилиб, роҳатини бошқалар кўриши керак? Ўзимиз ҳам кўпчиликмиз, ортганини сотамиз”, деб қўни-қўшниларга яроқсиз, қурт тушган меваларни чиқарадиган, кейинчалик умуман бермайдиган бўлибди. Кўп ўтмай боғ ўз тароватини йўқотибди, парвариш етарли бўлишига қарамасдан, полиз экинлари ичидан ириб кета бошлабди...\nМомоникидан қайтарканман, Қуръони каримдаги машҳур қисса – “Боғ эгалари”ни эсладим: Боғ эгалари ҳосилни мискин, муҳтожларга бермаслик учун эрта тонгда, ҳеч ким кўрмасидан териб олмоқчи бўлишди. Бироқ бориб кўришса, боғ Аллоҳ таоло қудрати ила ёниб кулга айланган эди. “Биз адашиб келдик”, деб ўйлашди. Ўзларининг боғлари эканини англагач, “Боғимиздан маҳрум бўлибмиз”, деб афсусланишди. “(Шунда) уларнинг ўртаҳолроғи: “Мен сизларга (Аллоҳга) тасбеҳ айтмайсизми (ҳосил шукронасига камбағаллар улушини бермайсизми) демаганмидим?” деди. Улар (кеч бўлса-да): “Раббимизга тасбеҳ айтамиз. Ҳақиқатан, бизлар (ўзимизга) зулм қилувчи бўлдик”, дедилар” (Қалам, 28 – 29).\nМўмин бахил бўлмайди. Инфоқ-эҳсон қилмай, бахиллик билан тўпланган мол-дунё охиратда шармандаликка сабаб бўлиши ҳақида Аллоҳ таоло бундай огоҳлантиради: “Аллоҳнинг фазли билан берган нарсаси (бойлиги)дан бахиллик қилувчилар буни ўзларига яхши деб ҳисобламасинлар! Асло! Бу улар учун ёмондир. Қиёмат куни бахиллик қилган нарсалари (ўз бўйинларига) бўйинтуруқ қилиб илиб қўйилади...” (Оли Имрон, 180).\nПайғамбаримиз (соллаллоҳу алайҳи ва саллам) бундай дейдилар: “Аллоҳ бировга мол-дунё берса-ю, аммо у молининг закотини бермаса, Аллоҳ йўлида хайру садақа қилмаса, қиёмат кунида ўша моли унинг бўйнига улкан илон бўлиб ўралади. Сўнгра оғзидан тишлаб, мен сенинг молингман, тўплаган хазинангман, деб гапиради” (Муттафақун алайҳ).\nБахиллик инсонлар орасида ҳасад ва бир-бирини кўра олмаслик каби иллатларнинг юзага келишига сабаб бўлади. Расулуллоҳ (соллаллоҳу алайҳи ва саллам) бундай марҳамат қилганлар: “Бахилликдан сақланинг, чунки у сиздан олдин ўтганларни ҳалокатга йўлиқтирди. Бахиллик уларни бир-бирларининг қонини тўкишга, ҳаром нарсаларни ҳалол дейишга олиб боради” (Имом Муслим ривояти).\nМенга қадрдон Розия момонинг ўгитлари, тутумини олмаган, хонадоннинг файзини кеткизган келиннинг қилмишлари бахилликнинг бу дунёдаёқ ёмон оқибатларга олиб келишини англатарди...


Украина ва Индонезия эркин савдо ҳудуди ташкил этиш бўйича келишувга эришиш арафасида\n15:21 / 07.08.2016\nУкраина ва Индонезия икки мамлакат ўртасида савдо соҳасида эркин савдо ҳудуди ташкил этиш бўйича ишларни бошлаш учун маслаҳатлашув ўтказади. Бу ҳақда Украина президентининг матбуот хизмати Жакартада Петро Порошенконинг индонезиялик ҳамкасби Жоко Видодо билан учрашувидан кейин маълум қилди.\n"Украина индонезиялик инвесторлар учун Европа бозоридаги майдонга айланиши мумкин", - деган президент.\nУнинг сўзларига кўра, Киев Индонезияни ҳам Украина учун ташқи бозордаги муҳим шерик деб билади. Порошенко Украина эшиклари индонезиялик инвесторлар учун очиқ эканини маълум қилган.\nПорошенко Индонезияда ўтказилган бизнес-форум икки давлатининг савдо соҳасидаги муносабатларини янада мустаҳкамлашига умид қилган. Украиналиклар етакчисининг сўзларига кўра, Индонезия ва Украина ўртасидаги товар алмашиш ҳажми кейинги йилларда ўсиб бормоқда. Маҳсулотларнинг аксар қисми - 80 фоизга яқини - қишлоқ хўжалиги маҳсулотлари ҳисобланади.\nМатбуот хизмати хабарига кўра, Порошенконинг Жакартага ташрифи давомида Мудофаа соҳаси, қишлоқ хўжалиги соҳаси ҳамда виза тизимини эркинлаштириш соҳасида ҳужжатлар имзоланади. Шунингдек, энергетика ҳамда фармацевтика соҳасига оид музокаралар ўтказилиши кутилмоқда.\nУкраина Индонезия Петро Порошенко


Ўзбекистон олий ўқув юртларига ўқишга киритиш ҳамда маҳбусларни қамоқдан чиқариб бериш ваъдаси билан фуқаролардан жуда катта миқдорда хориж валютаси олиб, уларни чув туширган фирибгар ушланди. “Ҳуқуқ” нашри хабарига кўра, исми ошкор этилмаган фирибгар Тошкент давлат юридик университетига киритиш учун 18 минг, Ўзбекистон Миллий университетига киритиш учун 6000, Ўзбекистон давлат жаҳон тиллари университетига киритиш учун 5000, Самарқанд давлат университетига киритиш учун 3000 доллар пул олган. Шунингдек, у босқинчилик айбланган фуқарони қамоқдан чиқариш ваъдаси билан унинг қариндошини 7000 долларга чув туширган. Қайд этилишича, фирибгар томонидан алданган фуқаролардан бири унинг устидан ҳуқуқ идораларига мурожаат қилишини айтгач, уни бўғиб ўлдирган. Фирибгарлик ва қотилликда айбланган судланувчи 20 йилга озодликдан маҳрум этилган.\nСирдарёлик фуқаро газ масаласи 10 йилдан буён ечим топмаётганидан арз қилди\nСирдарё вилоятнинг Янгиер шаҳри Фазогирлар кўчасида яшовчи фуқаро Б. Эгамов 10 йилдирки, газ таъминоти масаласи ҳал этилмаганидан шикоят қилди (“Даракчи”, 6 октябрь). “Бу борада мутасадди ташкилотларга ҳам мурожаат қилинган, аммо ечими йўқ. Фақатгина мурожаат қилинган вақтда текширув келганда газнинг босими кўтарилади. Туман газ таъминоти корхонаси масъуллари бу ҳолатни дебитор қарздорлик билан изоҳлайди. Айтинг-чи, бундай ёндашув билан газ ҳақини ўз вақтида тўлаётган истеъмолчиларнинг ҳуқуқлари бузилмаяптимикан?” деб ёзади фуқаро Б. Эгамов. Сирдарё вилоят газ таъминоти бошқармаси мазкур ҳолат бартараф этилганини билдирган.\nТошкент вилоятидаги дам олиш масканларига чиқинди ташлаган 100 дан ошиқ шахс жазоланди\nАҳолининг экологик маданияти пастлиги туфайли Тошкент вилоятидаги дам олиш масканлари атроф-муҳити ифлосланмоқда (“Ҳуррият”, 5 октябрь). Чотқол давлат биосфера қўриқхонаси, Оҳангарон ва Бурчмулла ўрмон хўжаликлари нозирлари дам олиш ҳудудларига чиқинди ташланишига қарши курашмоқда. Қайд этилишича, жорий йилнинг биринчи ярим йилида 116 та қонунбузарлик аниқланиб, ўсимлик ва ҳайвонот дунёсига оид қоидаларни бузган фуқаролардан жарима ва товон пуллари ундирилган. Масалан, Угом-Чотқол миллий табиат боғи ҳудудидаги 74 та ўсимлик ва 38 та ҳайвон Қизил китобга киритилган.\nЖурналист: “Китобларни қароқчилар ҳам хорламаган, биз эса уларга мева ўраб сотяпмиз”\nКитобларни арзон-гаровга сотиб олиб, уларга мева ўраб сотиш ёки китобнинг варағини йиртиб, болаларга ўйинчоқ самолёт ясаб бериш каби салбий ҳоллар кузатилмоқда (“Оила даврасида”, 6 октябрь). Гоҳида эса китоблар хонтахтанинг оёқларини кўтариб туришга сафарбар этилмоқда. “Тарихда карвонга ҳужум қилган қароқчиларнинг китоб ортилган туяга тегмагани ҳақида ёзилган. Бугун эса биз аслида жондек авайлашимиз зарур бўлган кўп нарсаларни ҳаётнинг ялтироқ, арзон-гаров безакларига алмашиб, уларга қандай муносабатда бўлишни унутиб қўйяпмиз”, деб ёзади журналист Ш. Ражабова. Қайд этилишича, Ўзбекистондаги 11 мингдан ортиқ кутубхонада 83,6 миллион нусха китоб жамғармаси бор.


Камбағалларга бепул радио тарқатилади\nСобиқ совет замонида аксарият хонадонларда бўлган уч каналли радиоприёмник янги кўринишда мустақил Ўзбекистонда яшаётган хонадонларга қайтмоқда.\nЎзбекистондаги 300 минг оилага тарқатиладиган бу радиоприëмниклар орқали фақат "Машъал", "Ўзбекистон" ва "Ёшлар" каналларинигина эшитиш мумкин бўлади.\nРеспублика бўйлаб жами 300 минг кам таъминланган оилага уч каналли радиоприёмник тарқатиш лойиҳаси Ўзбекистон Алоқа ва ахборотлаштириш агентлиги томонидан амалга оширилади.\nАгентлик ходимларидан олинган маълумотларга кўра, лойиҳа эндигина ишлаб чиқилган ва ҳозир тарқатиладиган радиоприёмникларни танлаш бўйича тендер эълон қилинган.\n- Радиоприёмниклар уч каналли бўлади. "Ўзбекистон", "Машъал" ва "Ёшлар" канали эшитилади. Ҳозир шу лойиҳа бўйича тендер эълон қилганмиз. Тендердан кейин бошқа деталлар маълум бўлади, деди Ўзбекистон Алоқа ва ахборотлаштириш агентлигининг ўзини таништирмаган расмийси.\nЎзбекистонлик кам таъминланган оилаларга нега энди радиоприёмник ва бунинг устига уч каналли радиопиёмник беришга қарор қилингани ҳақида саволимизга агентлик расмийлари жавоб бермади. Бу саволлар билан ушбу лойиҳага бош-қош бўлган Ўзбекистонда Мустақил босма оммавий ахборот воситалари ва Ахборот агентликларини қўллаб-қувватлаш ва ривожлантириш жамоат фондига мурожаат қилишни тавсия этдилар.\nБу жамғарма расмийлари ҳам бу саволимизга жавоб бермади.\nУшбу лойиҳага бош қўшган "Маҳалла" хайрия жамғармаси мутасаддилари ҳам кам таъминланган 300 минг оилага айнан радиоприёмник эҳсон қилиш қарори сабабларини изоҳлашдан бош тортди.\n- Бу масала билан тўлиқ агентлик шуғулланаяпти. Биз энди кам таъминланган оилаларни аниқлаб берамиз, холос, деди "Маҳалла" хайрия жамғармасининг ўзини таништирмаган ходими.\nНега айнан "Ўзбекистон", "Машъал" ва "Ёшлар" радиоканаллари танлангани ҳақидаги саволларимизга ҳам биз боғланган бошқа мутасаддилар аниқ жавоб бермади.\nРасмий хабарларда лойиҳадан мақсад умумий тарзда "мамлакатда рўй бераётган ижобий ўзгаришлар, демократик ва ижтимоий-иқтисодий ислоҳотлардан аҳоли кенг қатлами хабардорлигини таъминлаш", деб келтирилган.\nБу лойиҳани советча ташвиқот усулларининг қайта жонланиши дея баҳолаëтган мустақил кузатувчилар¸ бундан мақсад иқтисодий-ижтимоий аҳволи йил сайин оғирлашиб бораëтган аҳолининг камбағал қатламлари зеҳниятига Ўзбекистондаги расмий ривожланишдан "фахр ҳиссини" қуйиш эканини тахмин қилмоқдалар.\nБу уч радиоканалдан иккиси — "Ўзбекистон" ва "Ёшлар" радиоканаллари ҳукумат назорати остидаги Ўзбекистон Миллий телерадиокомпанияси қошида фаолият юритади.\n300 минг оилани давлат радиоси дастурларидан кечаю кундуз баҳраманд қилиш ташаббуси билан чиққан ташкилот мутасаддиларидан олинган маълумотларга кўра, бепул тарқатиш кўзланган уч каналли радиоприёмниклар Ўзбекистонда ишлаб чиқарилмайди.\nЖами 2 миллион 700 минг АҚШ долларига тушадиган бу лойиҳанинг амалиёти қачон бошланиши эса ана шу радиопиёмникларни танлаш ва тарқатишга ҳозирлаш жараёни якунига боғлиқ бўлиб қолмоқда.\nМутасаддилар бу жараённинг бир неча ойга сурилиши мумкинлигини тахмин қилмоқда.


Абдулла Айизов. Газета ўқишаркан (ҳажвия) - www.ziyouz.uz\nБош саҳифа Ўзбек насри онлайн антологиясиАбдулла Айизов (1962)Абдулла Айизов. Газета ўқишаркан (ҳажвия)\nАбдулла Айизов. Газета ўқишаркан (ҳажвия)\nЧоп этилган 26.12.2020 29.12.2020 МуаллифZiyouz.uz\nТўрт ойгина муаллимлик маошини олган Ҳамидуллани туман газетасига ишга таклиф этишди. Талабалик йилларидаёқ газета ва журналларда шапалоқдай-шапалоқдай мақолалари билан қатнашиб турган Ҳамидуллани қаламкашлар яхши билишарди. Уқуви дуруст эмасми, тез орада бўлим мудири бўлиб олди.\n“Таҳририятга ишга ўтаяпман”, деганида ҳеч ким ишонмади. Ҳатто тўққиз ой бир қоринда бўлиб, фақат бир неча дақиқагина отасидан олдин дунёга келган Ҳасан амакиси ҳам қўл силтаб қўйди:\n– Ҳм! Шундай дегин! Санга ўхшаганлар анқонинг уруғи эканми? Бизам тушунамиз, сани газетадагилар бошига урадими? Ўзи пединститутни зўрға битирган бўлсанг. Шоир бўлиш учун камида Тошкентдаги журфакни битириш керак…\nГазетанинг деярли ҳар сонида гоҳ чўнтакойнадек жойда хабар, гоҳ камзулнинг чўнтагидек мақола, гоҳ газетанинг бутун бир саҳифасини эгаллаган лавҳалар тагида: “Ҳамидулла Шошқин, махсус мухбир” ёзуви кўзга ташланадиган бўлди. Мақоласи чиққан куни чой ичиш нарида турсин, ҳатто ухлашни ҳам унутиб қўйди. Мақолалари хусусида одамлар қандай фикрда эканлигини билишга жуда интиқ. Аксига олгандек, биров ўзидан билиб Ҳамидулланинг ижоди ҳақида оғиз очмайди. Ўзи гап бошлай деса, мақтанаётгандек туюлади. Шундай бўлса-да, ҳар замонда кўнгилга яқин дўстларидан: “Қалай, ёзган мақолаларимдаги фикрлар тўғрими?” – деб сўраб қўяди.\n– Оббо! Газет ўқишга вақт қаерда, санга ўхшаб бекорчиманми? Газет титкилаш қолувди энди, – дейди синфдоши, тракторчи Қодир. – Ундан кўра зўр бўлсанг, мани суратимни газетага чиқар…\nҲамидулла шунга ҳам хурсанд: демак, дўстининг матбуотга ихлоси бор.\nБир куни матбуот деса ўзини томдан ташлайдиган, мудом туман газетасининг янги сонини қўлтиғига қистириб юрадиган қўшниси Эргаш домладан ўзи ёзган мақолалар ҳақида фикр билиш учун суҳбатлашишга чиқди:\n– Э, ука, туман газетаси кейинги пайтларда яхши чиқмаяпти-да, мақолаларда нуқул сийқаси чиққан гаплар. Обуна бўлганимга пушаймонман. Умуман, газетанинг ўзига тортадиган, таъсирли жойи йўқ-да, тўғрими? – деб қолди бир пайт Эргаш домла.\nДомласининг “тўғрими?” деган саволига ноилож “ҳм!” дея бошини қимирлатди Ҳамидулла.\n“Одамлар газетага қизиқмас экан-да, ёки мен ишлаётганим учун шундай дейишяптими?” – дея ўйлади Ҳамидулла. Тўғри-да, яқин дўстларидан бирортаси, ҳатто тилга тушган, шов-шувга сабаб бўлган мақолалари хусусида ҳам гапиришмайди, қайтанга бегоналар:\n– Ўртоқ Шошқин, тунов кунги мақолани боплабсиз, роса мириқиб ўқидик, – дейишади.\nДавраларда ҳовлиқиб гапириб юрадиган почтачи Бозор шақилдоқ ҳам кейинги пайтларда Ҳамидулла Шошқин ишлаётган газетага қизиқмай қўйганлигини айтди. Майли, ўқишмаса, ўқишмасин. Бу газетанинг ҳам ўз мухлислари бор. Газета чиқаверади, ҳамкасблари қатори Ҳамидулла Шошқин ёзаверади, кунлар ўтаверади…\nГазетанинг уч кун олдинги сони сўнгги саҳифасида кичкинагина жойда “тузатиш” берилди: “Газета таҳририяти навбатчиси Ҳ. Шошқин хатоликка йўл қўйганлиги учун бўлим мудири вазифасидан адабий ходимликка туширилди”.\nҲамидулланинг бошига биров гурзи билан ургандек гандираклаб қолди. У “тузатиш” берилган газетанинг ҳамма нусхасини сотиб олишга тайёр эди. Ахир мухлислари ўқишса, нима дейишади? Хатога йўл қўйиш мухбир учун уят-ку! Муҳаррирга ҳам ҳайронсан, арзимас имло хатоси учун шунча гап-а! “Уф-ф! – Ҳамидулла сиқила бошлади. – Хўш вазифамдан пасайтиришди. Шуни эълон қилиш шартмиди? Қани энди одамлар газетанинг шу сонини ўқишмаса. Ҳеч бўлмаса, “тузатиш”га эътибор беришмаса. Э, танишларим ҳозиргача бу газетани қизиқиб ўқишмас эди. Бугун ҳам ўқишмас”, деган хаёл Ҳамидуллани тинчлантирарди.\nУ уйга келди-ю, ижодхонасига кириб ётди. Ҳеч ким билан гаплашгиси келмасди. Бирдан телефон жиринглади. Гўшакдан амакисининг овози эшитилди:\n– Жиян, ўзингмисан! Тинчликми? А ҳа, газетда ишлаш осонмас дегандим-ку. Ана, хато кетиб, шарманда бўлибсан. Жимгина мактабда болаларни алдаб юрмайсанми?!.\nҲамидулла гапнинг у ёғини эшитмади. Тағин телефон қўнғироғи… Дўст-биродарлари “ҳол-аҳвол” сўрарди.\nЭртаси маҳалладаги тўйга чиқди. Эндигина ошни еб бўлиб, бир пиёла чойни қўлига олувди ҳамки, почтачи Бозор шақилдоқ кўринди. Одамлар гулга ёпишган асаларидек уни ўраб олишди.\n– Манави газетани ўқинглар. Охирги бетдаги “тузатиш”ни уйдагиларга кўрсатинглар. Ўзимизнинг Ҳамидулла Шошқин ҳақида ёзишган.\n– Э, буни энди тарқатаяпсизми? Мен кеча ўқигандим, – дея бақириб гапга аралашди Қодир тракторчи ва изза бўлиб ўтирган Ҳамидуллага кўзи тушгач, юзларига қувонч ёйилиб деди:\n– Оғайни, энди мактабга қайтасанми? Мен ўзимни чаласавод деб юрсам, сен бешбаттар экансан-ку, бўлмасам газетга ҳам хато ёзасанми?\nЭргаш домла Ҳамидуллани кўчада учратиб роса афсусланди:\n– Сени иқтидорли шогирдим деб юрсам, хатога йўл қўйиб қовун туширибсан-ку! Келаси йил шу газетага обуна бўламан, чунки кейинги пайтларда жуда таъсирли чиқаяпти. Масалан, тунов кунги сони ҳам қизиқарли, мазмунли чиқибди, тўғрими?\nДомласининг “тўғрими?” деган саволига Ҳамидулла “Ҳм!” дея бошини қимирлатди. У хурсанд эди. Нега хурсанд бўлмасин, ахир одамлар газета ўқишаркан-ку. Ўқиганда ҳам ихлос билан, бирорта сатрини қолдирмасдан ўқишаркан.\nРукнларАбдулла Айизов (1962)\n← Аввалги Аввалги 2020 йили йўқотганларимиз\nКейинги → Кейинги: Илҳом Аҳрор. Шам ва бўрон (Иброҳим Ғафуровга мактуб)


Бугунги кунга қадар тадбиркорлардан 13 минг 500 дан ортиқ таклиф ва мулоҳазалар келиб тушган. Бу борада тузилган республика штаби аъзолари уларни бирма-бир ўрганиб, ҳар куни муҳокама қилиб бормоқда. Тадбиркорлар кўтарган 12 мингдан зиёд шахсий масалаларнинг ярмидан кўпи ҳозирги кунгача ҳал этилган.\nЖорий йилнинг етти ойида ажратилган кредитлар ҳажми ўтган йилнинг мос даврига нисбатан 35 фоизга ўсиб, 92 триллион сўмни ташкил қилгани таъкидланди. Шунга қарамай, тижорат кредитлари бўйича фоиз ставкалари ва муддати қисқалиги тадбиркорлар учун энг долзарб масала экани аён бўлмоқда. Мурожаатларнинг 42 фоизи шу соҳага оид.\nПрезидентимиз иқтисодиётга узоқ муддатли ресурсларни олиб келиш, долларлашув даражасини камайтириш бўйича кўрсатмалар берди.\nИккинчи долзарб масала ер ва бино ажратиш билан боғлиқ. Бундай мурожаатлар 21 фоизни ташкил этган. Тадбиркорларга бу борада имкониятларни кенгайтириш учун ҳудудларга ишчи гуруҳлар юбориб, жорий йил 1 сентябрдан аукцион савдоларига чиқариладиган ер майдонлари ва бинолар рўйхатини шакллантириш вазифаси қўйилди.\nХусусий мулкни ҳуқуқий ҳимоя қилиш, лицензия ва рухсатномалар олиш бўйича мингга яқин мурожаатлар келиб тушгани бу йўналишда тизимли муаммолар сақланиб қолганини кўрсатмоқда. Шунингдек, мурожаатлардан инфратузилмага уланиш борасида ҳам кўплаб муаммолар борлиги маълум бўлмоқда.\nСолиқ ва божхона соҳалари, имтиёз ва преференциялардан фойдаланишга оид масалалар ҳам таҳлил қилинди.\nДавлатимиз раҳбари ҳар бир мурожаатни алоҳида назоратга олиб, уларга тўлиқ ечим топиш бўйича мутасаддиларга кўрсатмалар берди.


Бу йил элдошларимиз ўзларининг томорқаларидан жуда тўғри, унумли фойдаландилар. Жумладан, қиш фаслида қўшнилар ва дўстларимнинг ҳовлисида бўлганимда иссиқхоналардаги яшилликни, турли хил маҳсулотлар етиштирилаётганлигини кўриб жуда қувондим. Ўзаро тажриба алмашиш томорқалардаги ишларнинг янада жадаллашишига ёрдам бўлди. Масалан, биз ҳам оиламиз билан икки сотих майдонда иссиқхона ташкил қилдик. Фақат қиш фаслининг ўзида 2 млн. сўмлик сервитамин сабзавотлар; кўк пиёз, эртаги бодринг, помидор, карам, болгар мурчива сабзавотларнинг кўчатларини сотдик. Плёнка остидаги деҳқончилигимизда эса табиий газ ишлатилмайди. Тупроққа ғўза чаноқлари, хас-хашаклар, гумус моддасига бой чиринди солинади... Қарабсизки, плёнка ичида мўътадил илиқ ҳарорат пайдо бўлади.\nЕрдан самарали фойдаланишдан ташқари 4 бош қорамол, 6 бош қўй-қўзи, 50 бош товуқ парваришлаяпмиз. Сердаромад соҳа бўлган қуён боқишни ҳам йўлга қўймоқдамиз. Томорқа - бу тўкинлик манбаи, оилага қўшимча даромад.


Тошкeнт шаҳрига кирувчи барча постлар ёпилди - xabar.uz\nТошкeнт шаҳрига кирувчи барча постлар ёпилди\n24.03.2020 01:10 0 2979\nҲукумат қарорига мувофиқ, 2020 йил 24 март куни соат 00.01 дан бошлаб Тошкент шаҳрига кириш ва чиқиш йўллари ёпилди. Бу ҳақда Миллий гвардия матбуот хизмати хабар берди.\nПойтахтга олиб кирувчи М-39 автомобил йўлининг «ЭРКИН» ДПС стационар постининг ёпилишида Ўзбекистон Республикаси Ички ишлар вазири генерал-лейтенант П.Бобожонов ва Миллий гвардия қўмондони генерал-майор Р.Жўраев иштирок этишган.\nЭслатиб ўтамиз, аввалроқ Тошкент шаҳрига республиканинг барча ҳудудларидан кириш ва Тошкент шаҳридан республиканинг барча ҳудудларига чиқишни ҳар қандай транспорт воситаларида (автобус, автомобиль, авиа, темир йўл) 2020 йилнинг 24 март куни соат 00:01 дан бошлаб тўхтатиш бўйича қарор қабул қилингани хабар берилганди.\nХўш, энди Тошкент вилоятидан ишга қатнайдиганлар постлардан қандай ўтади? Бу саволга ИИВ масъули қуйидагича изоҳ берганди.\nТошкент йўл-патрул пости коронавирус


Ташкилотимиз қурилиш билан шуғулланади. 2013 йил августида бош пудратчи бизга КФ-2 шаклини имзолаб, қилинган иш учун 25 000 000 сўм тўлади. Ушбу суммадан биз III чорак учун 6%лик ставкада ЯСТ тўладик. 2014 йил 15 январда бош пудратчи 2 800 000 сўмлик ҳажмни олиб ташлади. Олинган ҳажмлар ҳисобини амалга ошириш ва уларни ҳисобга олган ҳолда ЯСТ тўлаш тартиби қандай?\nИккинчи савол. Объектда ишларнинг бир қисмини бажариш учун бошқа қурилиш ташкилотини ёлладик. Шартномага кўра ташкилотимиз ёрдамчи пудратчини материаллар билан таъминлаши шарт. Ишларнинг умумий ҳажми – 30 000 000 сўм, шу жумладан ташкилотимиз томонидан 10 000 000 сўмлик қурилиш материаллари (саморезлар, профиль ва ҳоказо) берилган. Ишлар қабул қилинган, бажарилган ишлар далолатномаси имзоланган. Берилган материалларни балансдан қандай қилиб ҳисобдан чиқарамиз? Бош пудратчи ушбу объектни қабул қилганда, уларга солиқ солиш керакми?\n– 1. Солиқ кодексининг (СК) 357-моддасида қуйидаги ҳолларда товарлар (ишлар, хизматлар)ни реализация қилишдан ялпи тушумга тузатиш киритиш назарда тутилади:\n1) товарлар тўлиқ ёки қисман қайтарилганда;\nСолиқ солинадиган тушумга бир йил ёки, агар у товарлар (ишлар, хизматлар) бўйича белгиланган бўлса, кафолат муддати мобайнида тузатиш киритилади. СКнинг 222-моддасига мувофиқ у қўшимча ҳисобварақ-фактура ёки кўрсатилган ҳоллар юз берган солиқ даврида уларнинг бошланишини тасдиқлайдиган бошқа ҳужжатлар асосида амалга оширилади.\nАгар бош пудратчи ишларни 2013 йил августда қабул қилган, 2014 йилда эса ҳажмни олиб ташлаган бўлса, сиз 2014 йилда камайтириладиган ҳажмга қўшимча ҳисобварақ-фактура ёзишингиз ва жорий йил тушумига тузатиш киритишингиз лозим. Унда товарларни (ишларни, хизматларни) етказиб берувчи қуйидаги маълумотларни кўрсатиши керак:\n2) ҳисобварақ-фактурани тўлдиришда зарур бўлган, СКнинг 222-моддаси биринчи қисмида назарда тутилган реквизитлар;\n3) тузатиш киритилаётган ҳисобварақ-фактуранинг рақами ва санаси;\n5) қўшилган қиймат солиғи суммасига тузатиш киритиш миқдори (салбий ёки ижобий) (модомики сиз ҚҚС тўловчиси эмас экансиз, «ҚҚС» кичик устунида «ҚҚСсиз» деб кўрсатишингиз лозим).\nБухгалтерия ҳисобида акс эттириш. Буюртмачи қабул қилишни рад этган бажарилган қурилиш-монтаж ишлари қийматининг ҳисобини қўшимча равишда киритилган 9041-«Бажарилган ишларни рад этиш» ҳисобварағида юритиш мумкин. 21-сон БҲМСга (молия вазирининг АВ томонидан 23.10.2002 йилда 1181-сон билан рўйхатдан ўтказилган буйруғи билан тасдиқланган) кўра у асосий (операцион) фаолиятдан даромадларни ҳисобга олиш ҳисобварақлари гуруҳига нисбатан контрпассив ҳисобварақ саналади. Унинг дебетли обороти бажарилган ишларни реализация қилишдан даромадни камайтиради.\nРеализация қилиш ва бажарилган ишларни қайтаришни ЯСТ тўловчиси қуйидаги ёзувлар билан акс эттириши мумкин:\nОлдиндан тўлов акс эттирилган\nБажарилган ишларни рад этиш акс эттирилган\nБуюртмачи томонидан қабул қилинмаган ишларнинг таннархи акс эттирилган\nДаромадга тузатиш киритиш акс эттирилган\n2013 йил учун ЯСТга тузатиш киритиш керак эмас, чунки 2014 йилда у тузатиш киритиш суммасига камайтирилган ҳажмдан ортиб борувчи якун билан тўланади.\n2. СКнинг 355-моддасига кўра, товарларни (ишларни, хизматларни) реализация қилишдан тушган ялпи тушум ЯСТ солиш объекти ҳисобланади. Қурилиш, қурилиш-монтаж, таъмирлаш-қурилиш, ишга тушириш-созлаш, лойиҳа-қидирув ва илмий-тадқиқот ташкилотлари учун шундай объект деб ўз кучлари билан бажарилган, тегишинча қурилиш, қурилиш-монтаж, таъмирлаш-қурилиш, ишга тушириш-созлаш, лойиҳа-қидирув ва илмий-тадқиқот ишларини реализация қилишдан тушган тушум тушунилади.\nАгар ушбу ишларни материаллар билан таъминлаш мажбурияти шартномага биноан сизнинг ташкилотингиз зиммасида бўлса, яъни унинг ушбу материалларга бўлган мулк ҳуқуқи сақланиб қолган ва улар балансингизда ҳисобга олинаётган тақдирда, ёрдамчи пудратчи бажарган ишларга ҳақ тўлаш бўйича қарз материалларингиз қийматини киритмаган ҳолда бажарилган ҳамда тасдиқланган ишларнинг қиймати сифатида белгиланади.\nСиз ёрдамчи пудрат ташкилотига материалларнинг берилишини иккала тараф имзолаган қабул қилиш-топшириш далолатномаси ёки юкхат билан расмийлаштиришингиз керак. Берувчи тарафда материаллар балансдан ҳисобдан чиқарилмайди, балки алоҳида ҳисобвараққа, масалан, 1075-«Ёрдамчи пудрат ташкилотига берилган материаллар» ҳисобварағига ўтказилади.\nҲисобда ёрдамчи пудрат ташкилотига материал бериш бўйича операциялар қуйидаги проводкалар билан акс эттирилади:\nЁрдамчи пудратичига материаллар берилган\nЁрдамчи пудратичига берилган материалларнинг қиймати қурилиш харажатларига ҳисобдан чиқарилган\nЁрдамчи пудратчи бажарган ишларнинг қиймати ҳисобдан чиқарилган\nТўланган бўнак ҳисобга киритилган\nИшларнинг якунланган ва қабул қилинган босқичлари бўйича харажатлар суммаси ҳисобдан чиқарилган\nБош пудратчи томонидан бажарилган ишлар далолатномаси имзоланганда бош пудратчи томонидан қабул қилинган ва ёрдамчи пудратчи қурилиш чоғида фойдаланган материаллар қийматини ўз ичига оладиган қурилиш-монтаж ишлари қиймати ташкилотингизда ЯСТ солиш объекти бўлади. Фойдаланилган материал суммасига алоҳида ЯСТ солиш керак эмас.


Ҳаёт кундалигидаги ёзувлар (9) - 18 Октября 2013 - "Ҳамкорлик" жамғармаси.\nГлавная » 2013 » Октябрь » 18 » Ҳаёт кундалигидаги ёзувлар (9)\nҲаёт кундалигидаги ёзувлар (9)\nМенинг ўғлим Эшов Улуғбек 1993 йили шериги Александр Соколов билан Ўзбекистон Республикаси Жиноят Кодексининг 127- моддаси 3- қисми билан 10 йилга озодликдан маҳрум қилинди . Унга босқинчилик, талончилик ва ўғирлик айблари қўйилди .\nЎша вақтда 54-АТC да ишлар эдим . Мени ғафлат босиб қолган экан. У менинг қанотим, ишонган боғим , суянган тоғим экан .Улуғбек укаларини ювунтириб, кийинтириб боғчага олиб кетар эди ва мен ишда, бозорда тирикчилик, деб юраверар эдим .\nМен ишдан, бозордан келсам уйлар топ-тоза, овқат тайёр , укаларини боғчадан олиб келиб қўяр эди .\nБаъзан уларни паркга музқаймоқ олиб едиргани олиб кетар эди . Укаларининг кийими сал мижғалов бўлса йўқ мен булар билан бу аҳволда ҳеч қаерга бормайман, деб дарров кийимларини алмаштириб олиб кетар эди . Мен жуда бахтиёр эдим, кўз тегди .\nМен, Улуғбек ҳақида қилган орзу-ниятларим пучга чиқди. Энди оғзим ошга етганида бурним қонади . Илгариги кўрган қийинчликларим ҳолва экан, мана энди икки ёш бола билан қандай ишлар эканман . Мени ишим соат 8 да бошланса, буларниг боғчасига соат 8 да етқазиб боришим керак, яна иккаласи бошқа-бошқа боғчага қатнайди .\nМенинг бошимда қора булут суза бошлади. Мени оғзим ошга, қўлим ишга бормайди. Укам келиб, мен буларни бирор ойга олиб кетаман, ҳозир ёз фасли уйда юриб туради, сиз Улуғбекнинг кетидан юрасиз, ишга борасиз, тирикчилик қиласиз, сиз қийналиб кетасиз, деб Отабек билан Шаҳлони уйига олиб кетди .\nТерговчи Рухсатов Йўлдош мени ўғлим билан кундузги учрашувга рухсат бермади . Уни Тоштурмага ўтқазиб юборди. Мени кўнглим бир нарсани сезар эди. Хаёлимда Улуғбекни олдидан биров келади, деб ўйлар эдим . Якшанба куни эди, мен соат 10 ларда деразани пардасини секин суриб қўйиб, ташқарига қарадим, ким бор экан деб. Бизларнинг ҳовлимизда бир узун бўйлик рус миллатига мансуб бир киши у ёқдан бу ёққа юрар эди. Сочи оқ, озғин, оёғида шиппак , кул ранг шим, шимининг почаси қайрилган, йўл -йўл кўйлак, кўйлагининг ҳам енги қайрилган .\nУ менинг деразани бир четидан қараб турганимни кўрди . Мен бош қимирлатиб салом дедим ва эшикни очиб уни уйга таклиф қилдим. 28-хонада яшовчи қўшним Лидия Александровна кўриб турган экан . Мен у билан салом-алик қилиб, сиз кимсиз дедим. У мен Улуғбекни ёнидан келдим, мен ҳам маҳбусман, деди. Исмим Сергей деб ўзини таништирди . Мен сизни ташқарига чиқишга рухсат беришдими, десам "ҳа, мени озод этилишимга жуда оз вақт қолди, улар менга ишонишади деди .\nУйимизни кўриб туриб, индамай туриб, бироздан сўнг мен сўрадим: Улуғбек қалай, уни аҳволи соғлиги яхшими, деб сўрадим. У: ҳа, яхши, деб гапни қисқа қилиб, мен Улуғбекдан хат олиб келдим, дедида менинг қўлимга хатни тутқазди . Мен хатни шошиб ўқиб, бир четига ёзилган бир қатор майда ҳарфлар билан ёзилган ёзувига қарамаган эканман . Хатда бундай дейилган .\n"Ассалому алайкум менинг қадрдон ойижоним, соғ-саломатмисиз, укам Отабек яхши юриптими, соғ-саломатми? Синглим Шаҳло соғ-саломатми . Ойижон, сиз мендан хафасиз, мен буни сезиб турипман, мен сиздан ўйламай қилган қилиқларим учун мени кечиришингизни илтимос қиламан . Сиз мендан кўп яхшиликларни кутган эдингиз, лекин орзуларингиз ушалмади. Ойижон, Мен билан Славик уйни эгаси аёл кишига сира қўл кўтарган эмасмиз . Менга оқловчи олинг, бўлмаса мен узоқ муддатга 10 йилга қолиб кетишимга тўғри келяпти . Агар пулингиз етмаса майли, бир амаллаб 10 йилни хам ўтқазарман . Ойижон бу ерга кириш жуда онсон экан, лекин бу ердан чиқиш жуда қийин экан . Майли Мендан кўрмаганингизни укам Отабекдан кўриш насиб этсин сизга” .\nХатнинг бир чеккасига . "Сизнинг олдингизга келган кишининг гапига ишонманг, пул сўраса пул берманг, деб ёзган жойини ўқимаган эканман . Улуғбекка нима керак десам, пул керак экан деди . Мен билмайман қўлига камроқ пул бердим, унга етиб борадими йўқми, деб ўйладим ва Улуғбекни олдига борсам олиб бораман деб сигарет , шакар , чой ва кийим- кечакларимни унга бериб юбордим ва унга айтдим: Сергей яна бирон ҳафталардан кейин келсанг мен сенга пул тайёрлаб қўяман, маошимни ҳали олганим йўқ, деб ёлғон гапирдим ва у кетиши билан қўшним Лидия Александровна мендан ким у киши деб сўраб қолди. Мен яширмадим, Улуғбекни олдидан келибти, дедим .\nЛидия Александровна, "эҳтиёт бўлинг, ҳар-хил одамлар кела бошлайди, у ерда бу стариклар уни уриб, қийнаб, хат ёздириб олган бoлиши мумкун, деди менга . Мен хатни яна бир бор ўқисам хатни бир четига . "Ойижон сиз бу кишининг гапларига ишониб пул берманг”, деб ёзган жойини кўриб қлдим . Шу вақт қўшним рангим ўзгарганини сезиб қолиб, нима бўлди, деди. Мен хатни ўқиб кўриб унга таржима қилиб бердим . Ўғлингиз билан учрашувга борганингизда унга айтиб қўйинг, сизнинг олдингизга ҳеч кимни юбормасин, деди қўшним .\nАйтмоқчиманки, "кимга тўй, кимга аза”, деганларидек бошингизга иш тушиб турганда, ўлганнинг устига тепгандай одамлар бир нима ундириш учун ҳаракат қилиш инсонийликнинг тубан кўриниши, деб ҳисоблайман. Шу боис ҳам ҳар қандай ҳолатда инсон номига доғ туширмасликка ҳаракат қилиб яшаш керак. Ўшанда ўтган умрингиздан кўнглингиз тўлиб, хотиржамликка эришасиз.\nПросмотров: 307 | Добавил: hamkorlik | Теги: Фикрлар | Рейтинг: 0.0/0


Ўзбекистоннинг асосий сув объектларига замонавий “Smart Water” тизими жорий қилинади - Халқ сўзи\n17:38 16 Май 2019 Жамият\nЎзбекистон Республикаси Сув хўжалиги вазирлиги билан Корея халқаро ҳамкорлик агентлиги (KOICA) ўртасида имзоланган битимга мувофиқ, республикамизнинг асосий сув объектларига замонавий “Smart Water” (Ақлли сув) тизими жорий қилинмоқда. Бу ҳақида вазирлик матбуот хизмати хабар бермоқда.\nЛойиҳа доирасида Жанубий Кореядан ускуналар олиб келиниб, 16 та сув омбори, 45 та каналнинг бошланиш қисмларига ўрнатилади.\n“Smart Water” тизимининг замонавий қурилмалари объектдаги сув сарфи, об-ҳаво, ёғингарчилик ва бошқа маълумотларни фото ва видеоматериаллар шаклида онлайн режимда автоматик тарзда вазирликда ташкил этилган ягона мониторинг ва кузатув марказига узатиб туради.\nУшбу маълумотлар тезкор қайта ишланиб, керакли фойдаланувчиларга интернет ёки локал алоқа орқали узатилиши мумкин.\nКелгусида “Smart Water” тизимини республиканинг барча суғориш тармоқларига кенг татбиқ этиш режалаштирилган.


ЖЧ-2018 саралаши. Сурия курашни давом эттиради\n22:27 / 05.09.2017\nЖЧ-2018 саралаши Осиё минтақасида гуруҳ ўйинлари якунланди.\nА гуруҳида Ўзбекистон Жанубий Корея билан дуранг ўйнаб, тўғридан-тўғри йўлланмадан умид узди. Бу учрашувдан бир неча дақиқа кейин якунланган ўйинда Эрон ва Сурия терма жамоалари 2:2 ҳисобидаги дурангга келишишди ва Ўзбекистон учинчи ўриндан ҳам қуруқ қолди.\n10 тур натижаларига кўра, Эрон 22 очко билан биринчи, Жанубий Корея 15 очко билан иккинчи бўлди. Сурия ва Ўзбекистон 13тадан очко тўплади, аммо тўплар нисбати Сурияда яхши бўлгани туфайли сурияликлар плей-оффда тўп сурадиган бўлди.\nГуруҳнинг учинчи учрашувида Хитой Қатарни мағлубиятга учратди 2:1.


Хитойда Cobalt’дан икки баробар арзон электромобил сотувга чиқди - Daryo\n21:23, 15.03.2021 29633\nХитойда навбатдаги ҳамёнбоп электромобил сотувга чиқди, деб хабар беради Motor. Уч эшикли Pocco Meimei модели интерьери ва экстереридаги ўзига хос дизайн, қўшимча ускуналар тўплами, шунингдек, арзонлиги билан кўпчиликни ҳайрон қолдирди: базавий электрокар нархи 4600 АҚШ долларини ташкил этади — Cobalt’дан икки баробар арзон.\nPocco Meimei ўлчамлари — 3025/1500/1515 миллиметр, ғилдираклар базаси — 1950 миллиметр. Конструкторлар салонга икки қатор ўриндиқни жойлаштиришга уринмаган ҳам: Меимеи икки ўриндиқли, улар орқасидаги жой эса юкхонага ажратилган.\nМуҳандислик нуқтаи назаридан сити-кар жуда оддий: олд қисмига McPherson услубидаги «подвеска», орқасига торссимон тўсин ўрнатилган, батареялари эса ўқлар орасига жойлаштирилган, электромотор — олд томонида. Моделнинг ўзига хослиги — 14 дюймли улкан ғилдиракларга эгалигида.\nЖамланмасидан келиб чиқиб техник жиҳати бир-биридан фарқ қилади: базавий Pocco Meimei’га 27 от кучига электромотор ва сиғими 9,2 киловатт/соатга тенг литий-темир-фосфатли аккумулятор ўрнатилган. Бу каби автомобиль NEDC цикли бўйича бир марта қувватланиш орқали 120 километр йўл боса олади.\nСуратларда эса 39 от кучига эга электродвигатель ва 14 киловатт/соатли батарея ўрнатилган анча топ-версия тасвирланган. Машинанинг динамик тавсифлари ҳақида маълумотлар йўқ, бироқ у бир марта қувватланиш орқали 170 километр йўл босишга қодир. Оддий розетка орқали тўлиқ қувватланиши учун 6-8 соат керак бўлади.\nPocco Meimei’нинг юқори жамланмалари интерьерининг чиройлилиги ажралиб туради ва у чарм ўрнини эгалловчи ёрқин материал билан қопланган. Завод опсиялари қаторидан ёруғлик диодли оптика, ойналарни электрон кўтариш, марказий қулф, кондиционер, 5 дюймли экран ўрнатилган рақамли қурилмалар панели, шиналардаги босимни ўлчовчи датчик, видеорегистратор, кенг форматли мултимедиятизим тачскрини билан ажралиб туради.\nШунингдек, сити-кар тормозлар антиблокловчи ҳамда шатакка олишга қарши тизим билан жиҳозланган. Бироқ ҳозирча стандарт қурилмалар жамланмаси фақат иккита топ версияга ўрнатилган.\nЖамланмаларидан келиб чиқиб Pocco Meimei нархи 4600-7200 доллар атрофида бўлади. Харидорлар тўртта жамланмадан бирини танлаши мумкин. Мазкур модель савдолари Хитойда бошланган бўлиб, унинг йиллик тиражи 50 минг нусха атрофида бўлиши кутилмоқда.\nМавзуга доир: Porsche йўлтанламас универсали ва электровелосипедларини намойиш этди\n13:22, 02.10.2021 32448\n10:57, 03.10.2021 24353\nЯнги Hyundai моделлари марказида экран жойлашган рулга эга бўлиши мумкин\n09:37 Бугун 427\n09:22 Бугун 3982\n09:00 Бугун 2635\n08:58 Бугун 3238\n23:38, 19.10.2021 59546\n22:19, 19.10.2021 55377\n18:32, 19.10.2021 52121\n09:23, 20.10.2021 50316


Атамбаев бу сафар жиддий баёнот қилди\n10:16 09.12.2016 (Янгиланган 10:30 09.12.2016)\nТОШКЕНТ, 9 дек — Sputnik. Қирғизистон президенти Алмазбек Атамбаевга кўра, бордию мансабдор шахс ўз даромади ва мол-мулкининг қонунийлигини исботлаш имконига эга эмасс экан, уларни давлат фойдасига мусодара қилмоқ керак. Спутник Қирғизистон хабарига кўра.\nХалқаро коррупцияга қарши кураш куни муносабати билан сўзлаган нутқида, Қирғизистон президенти, шунингдек, кейинги йилларда расмий Бишкек давлат бошқаруви тизимида коррпуцияни томири билан суғуриб ташлаш учун жиддий ҳаракатларни амалга оширганини айтиб ўтган.\n"Давлат хизматчилари даромад манбаини текшириш учун махсус механизмларни яратиш муҳим аҳамиятга эга. Бордию, мансабдор шахс ўз даромади ва мол-мулкининг қонунийлигини исботлаш ҳолатида эмас экан, уларни давлат фойдасига мусодара қилмоқ керак. Зеро, шу билан тўпланиб қолган ижтимоий масалаларимиз ўз ечимини топса", — деб айтган Атамбаев.\nҚирғизистон президенти давлат органлари максимал даражада шаффоф ҳолатга келтириш учун қўлдан келганча ҳаракат қилиш кераклигини қўшимча қилган.\n"Буларнинг барчаси фуқароларимизнинг давлат институтларига бўлган ишончини қайтариш учун керак", — деб айтган Атамбаев.\nЭслатиб ўтамиз, Қирғизистонда барча давлат хизматчилари даромад декларациясини тўлдиришлари шарт этиб белгиланган.\nмансабдорлар, мол-мулк, давлат, мусодара, Алмазбек Атамбаев, Қирғизистон, Ўзбекистон


ЎЗБЕКИСТОН ПРЕЗИДЕНТИ АҚШ ДАВЛАТ КОТИБИ ЎРИНБОСАРИНИ ҚАБУЛ ҚИЛДИ - Ўзбекистон овози газетаси\nЎзбекистон Республикаси Президенти Шавкат Мирзиёев 26 март куни «Тинчлик жараёни, хавфсизлик соҳасида ҳамкорлик ва минтақавий шериклик» мавзуида Афғонистон бўйича юқори даражадаги Тошкент халқаро конференциясида иштирок этиш учун мамлакатимизга келган АҚШнинг нуфузли делегацияси раҳбари, АҚШ Давлат котибининг сиёсий масалалар бўйича ўринбосари Томас Шэннонни қабул қилди.\nДавлатимиз раҳбари меҳмонни қутлар экан, биргаликдаги саъй-ҳаракатлар Ўзбекистон — АҚШ муносабатларини ривожлантиришга янги суръат бағишлаганини алоҳида таъкидлади. Олий ва юқори даражадаги икки томонлама мулоқотлар Ўзбекистон ва АҚШ ўртасидаги стратегик шерикликни мустаҳкамлашга хизмат қилиб, уни амалий мазмун билан бойитмоқда.\nМамлакатларимиз ўртасида йўлга қўйилган мунтазам сиёсий мулоқотга юксак баҳо берилди. Савдо, инвестиция ва юқори технологиялар соҳаларида қўшма лойиҳаларни амалга оширишда АҚШнинг етакчи компаниялари ва банклари билан ўзаро манфаатли ҳамкорликни кенгайтириш муҳимлиги қайд этилди.\nУчрашувда Афғонистондаги вазият юзасидан фикр алмашилди. Ўзбекистон ва АҚШ афғон можаросини тинч сиёсий йўл билан ҳал этиш бўйича жараённи тез фурсатда бошлаш тарафдори экани таъкидланди.\nЎзбекистон Президенти Шавкат Мирзиёев Афғонистон бўйича Тошкент конференциясини ўтказиш тўғрисидаги ташаббусни қўллаб-қувватлагани ва унинг ишида АҚШнинг нуфузли делегацияси иштирок этаётгани учун Президент Дональд Трампга миннатдорлик билдирди.\nАҚШ Давлат котибининг ўринбосари Томас Шэннон ушбу анжуманда қатнашишга таклиф этгани учун Президент Шавкат Мирзиёевга самимий миннатдорлик изҳор қилди. Мазкур муҳим халқаро тадбирнинг ўз вақтида ўтказилаётгани ва долзарблиги алоҳида таъкидланди.\nАҚШ дипломати мамлакатимизда давлат бошқаруви, фуқаролик жамияти ва иқтисодиёт соҳаларида янги босқичда амалга оширилаётган ислоҳотларни юксак баҳолади.


Саудия Эронни айблади\n23 ноябр 2020, Тошкент вақти: 21:10\nЛиван ҳукумати кучлари ва “Ҳизбаллоҳ” ҳаракати жангчилари ўртасидаги тўқнашувлардан сўнг Саудия Арабистони Эронни Ливанда давлат тўнтариши амалга оширишга уринганликда айблади.\nБу тўқнашувлар юз берганидан кейин Яқин Шарқ давлатлари ҳукуматлари Эроннинг минтақадаги таъсири бошқалар ҳисобига кучайиб бораётганидан ташвишга тушди.\nСунний мазҳабидаги Саудия Арабистони ва шиа мазҳабидаги Эрон анча вақтдан бери бир-бирини ўз манфаатини кўзлаб Ироқдаги диний гуруҳларни қўллаб-қувватлаётганликда айблаб келмоқда. Ливандаги тўқнашувлар ҳам шундай айблов учун яна бир асос бўлди.\n“Албатта, Ливанда содир бўлаётган воқеалар, давлат тўнтаришига бўлган уринишни Эрон қўллаб-қувватламоқда ва буни хаспўшламоқда”,- деди Саудия ташқи ишлар вазири Сауд ал-Файсал.\nБош вазир Фуад Синиора бошчилигидаги Ливан ҳукумати эълон қилган баёнотда ҳам “Ҳизбаллоҳ” ва “Амал” каби шиа гуруҳлари Ливанда давлат тўнтариши амалга оширишга уринганликда айбланган. Бироқ Ар-Риёд расмийлари айбловига Эрон кескин жавоб қайтарди.\n“Ливаннинг ички ишларига аралашмаётган ягона давлат Эрондир. Чақириқлар қилаётган, воқеаларни қўллаб-қувватлаётган ва рағбатлантираётганлар ким? Кимнинг элчиси қочиб кетди?” – деди Эрон президенти Маҳмуд Аҳмадийнажот Теҳронда қилган чиқишида.\nУ бу ўринда Саудия Арабистонини назарда тутгани аниқ. Маълумотларга кўра, 6 май куни Ливанда отишмалар бошлангандан кейин Саудия элчиси Байрутни тарк этган.\nЭрон раҳбари “Ҳизбаллоҳ” ва Ливан ҳукумати тарафдорлари ўртасидаги отишмалар учун масъулиятни АҚШ ва Исроил зиммасига юклади. Ливанда бир ҳафтадан бери давом этаётган отишмаларда ҳозирга қадар камида 65 киши нобуд бўлгани айтилмоқда.\nКузатувчилар фикрича, Ар-Риёд расмийлари Ливандаги зўравонлик учун Теҳронни айблагани сунний мазҳабидаги араб давлатларида Эронга қарши кайфият кучайиб бораётганидан далолат беради.\nАҚШ президенти Жорж Буш Яқин Шарқ минтақасига ташрифини 14 май куни Исроилдан бошлади. Шу ҳафта бошида Би-Би-Си мухбири билан суҳбатда Жорж Буш Эронни Яқин Шарқ минтақасидаги барқарорликка таҳдид, деб атаган эди. АҚШ раҳбари Исроилдан ташқари Саудия Арабистони ва Мисрга сафар қилишни режалаштирган. Мисрнинг Шарм эш-Шайх шаҳрида Жорж Бушнинг Ливан бош вазири Фуад Синиора билан учрашуви белгиланган.\nТаҳлилчилар таъкидича, АҚШ раҳбарининг минтақага ташрифи чоғида Эрон ва араб давлатлари ўртасидаги сўз уруши авжига чиқиши мумкин.


Теглар: Шоу-бизнес, Оила, Эр-хотин\nКўпчилик эр-хотин битта соҳада ишласа, бир-бирини тушунади, кези келганда қўллаб-қувватлайди деб ўйлайди. Қарангки, баъзан оила мустаҳкамлигини бир соҳада фаолият юритиш ҳам , қизиқишлар ўхшашлиги ҳам сақлаб қололмас экан... Бу ҳақда “7х7” газетаси ёзади.\nБугунги кунда АҚШда яшаб, Россияда ижод қилаётган, минглаб мухлислар қалбини забт этган, Зокировлар сулоласи давомчиси Наргиз Зокирова ўзбек хонандаси Руслан Шарипов билан оила қурган эди. Ўша йиллари икки ижодкор бахтдан сармаст бўлиб, ҳатто рус тилида “Никоҳ узуги” номли қўшиқни ҳам ижро этишганди. Кўп ўтмай эса ажрашишга қирор қилишади. Уларнинг қизи Сабина Тошбоева ҳам АҚШда оила қуриб, фарзандли бўлган.


Ҳукумат сўз ва матбуот эркинлигини таъминлашни ўзининг асосий бурчи деб билиши лозим — Сафоев\n«Сўзсиз, ҳеч қандай шак-шубҳасиз, ОАВ бугунги кунда халқ овози, тўртинчи ҳокимиятга айланиб бормоқда. Ҳали балки катта кўп чўққиларга етганимиз йўқ, лекин биринчи силжишларни инкор қилиш мумкин эмас. Бу албатта муҳим», деди Содиқ Сафоев.\nЭслатиб ўтамиз, ноябрь ойи охирида Асад Ходжаев номидан бир қатор нашрларга огоҳлантириш хатлари юборилганди. Хусусан, Kun.uz сайтига газ-свет муаммосини ёзгани учун юборилган хатда таҳририят нохолисликда айбланган ва «жиддий ҳуқуқий оқибатлар»дан огоҳлантирилганди. Ўз навбатида, таҳририят буни «босим ўтказиш» деб баҳолади. Бундан ташқари, яна бир огоҳлантириш хати Daryo.uz интернет нашрига юборилганди. Шунингдек, АОКА COVID-19 статистикаси бўйича янгилик сабабли Gazeta.uz’ни огоҳлантирганида, нашр бунга жавобан, «Биз огоҳлантириш хатига таҳририятни «ноқулай» саволлар беришдан тўхташга мажбур қилишга уринишни эслатадиган кескин жавоб деб қараймиз», дея ёзган эди.\nШундан сўнг БМТнинг Ўзбекистондаги доимий координатори Ҳелена Фрэйзер ва қатор хорижий давлатларнинг Тошкентдаги элчиларида мамлакатдаги мустақил онлайн-ОАВга Президент Администрацияси ҳузуридаги Ахборот ва оммавий коммуникациялар агентлигига келган огоҳлантириш хатларига муносабат билдириб, агентликнинг бу каби хатти-ҳаракатини танқид қилганди.


АҚШда болалар учун махсус Қуръон курслари ташкил этилди - Hidoyat.uz\nАсосий саҳифа Янгиликлар Дунё янгиликлари АҚШда болалар учун махсус Қуръон курслари ташкил этилди\nЧоп этилди Iyul 19, 2019 АҚШда болалар учун махсус Қуръон курслари ташкил этилдиda fikr bildirishni o'chirish\nЁзги таътилда болалар вақтини самарали ўтказиш учун АҚШнинг Виржиния штати Александрия шаҳрида Қуръони каримни ўрганиш курслари ташкил этилди. Бу ҳақда iqna ахборот сайти деб хабар беради.\nМаълум бўлишича, MakeSpace İslam институти томонидан ташкил этилган ушбу курслар 5-12 ёшдаги мактаб болаларига мўлжалланган. Курслар уч босқичдан иборат бўлиб, биринчи босқичда болалар араб тили ҳарфлари ва қисқа сураларни ўрганадилар. Иккинчи босқичда Қуръони каримни ўқишни ўрганадилар. Шу билан тажвид ва тиловат қоидалари ҳамда Қуръонни тўлиқ ёдлашга тушадилар. Ёзги курслар 20 июль куни бошланиб, ҳар ҳафтанинг шанба куни давом этади.


Кузнинг иккинчи кунида қандай об-ҳаво кузатилади? | Qalampir.uz\nКузнинг иккинчи кунида қандай об-ҳаво кузатилади?\nБу қизиқ\t01 Сентябрь 15:45 4966\nГидрометеорология хизмати маркази эртага, 2 сенябрь куни Ўзбекистонда қандай об-ҳаво кузатилишини маълум қилди.\nТошкент шаҳрида ҳаво ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 16-18°, кундузи 33-35° бўлади.\nҚорақалпоғистон, Хоразм вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17°, кундузи 32-37° бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20°, кундузи 32-37° бўлади.\nТошкент, Самарқанд, Жиззах, Сирдарё вилоятларида ҳам ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20°, кундузи 32-37° бўлади.\n20 Сентябрь 18:17 43758\n20 Сентябрь 13:55 38615\n19 Сентябрь 11:57 36978\n19 Сентябрь 18:13 34659\n19 Сентябрь 16:53 23732


Бугун Ахборот ва оммавий коммуникациялар агентлигида Ўзбекистоннинг нефт-газ сиёсати муаммолари ва истиқболлари, шунингдек, аҳолини энергия мабаалари билан таъминлаш мавзусида брифинг ва журналистлар билан очиқ мулоқот бўлиб ўтди. Бу ҳақда агентлик матбуот хизмати хабар қилди.\nТадбирда энергетика секторини тартибга солиш, энергоресурсларни қазиб олиш ва ишлаб чиқариш жараёнларига хусусий сармояни жалб қилиш, рақобатли бизнес муҳитни шакллантиришга кўмаклашиш учун тариф сиёсатини такомиллаштириш масалалари бўйича маълумот берилди.\nЖумладан, жорий йил охиригача “Ўзбекнефтгаз” АЖ учта алоҳида мустақил компанияга бўлиниши, улардан бири газ ва нефть ишлаб чиқаришга, нефтни қайта ишлаш заводларини бошқаришга, иккинчиси нефть қувурларини бошқаришга, учинчиси эса газни тақсимлашни назорат қилишга ихтисослаши маълум қилинди.\nАмалга оширилаётган, режалаштирилаётган ишлар қатори соҳада мажуд муаммолар юзасидан ҳам фикрлар билдирилди.\n“Биз геологик қидирув ишларини ўз вақтида молиялаштириш, заҳираларимизни ўстиришга етарлича эътибор бермаяпмиз, — деди “Ўзбекнефтгаз” АЖ бошқарув раиси Баҳодир Сиддиқов. — Шуни ҳисобига бугун газ қазиб олишдаги муаммоларга дуч келмоқдамиз. Энг асосий муаммо — ҳозирда конларимиз жуда қийин аҳволда”.\nМутасаддилар шу каби муаммолар жамоатчиликда ҳам эътирозлар уйғотаётганига тўхталиб ўтди.\n“Жуда кўп танқидларга учраяпмиз, оммавий ахборот воситаларида “Нега ўзимизни газимизни ўзимизга бермаяпти” деган саволларга тўқнаш келяпмиз, — деди Баҳодир Сиддиқов. — Бунда муҳим жиҳат шундаки, газни табиий ва миллий бойлигимиз бўлиш билан бирга, товар (маҳсулот) эканини эсдан чиқариб қўймаслигимиз керак. Яқинда Осиё тараққиёт банки экспертининг мақоласи чиқди, унда: “Энергетика тизимида газга товар сифатида муносабат шаклланмаса, бу тизимда ривожланиш бўлмайди”, деб ёзган эди. Буни жуда тўғри фикр деб ҳисоблайман. Чунки биз газдан фойдаланганда энергия тежамкорлигини, вақтида ҳисоб-китоб қилиш кераклигини эсдан чиқариб қўйяпмиз. Кўп истеъмолчиларимизда кранни бурасак, газ чиқиб келаверади деган қараш сингиб қолган”.\n“Ўзбекнефтгаз” раҳбари ўз ечимини кутаётган долзарб масалаларни қайд этар экан, уларни ҳал қилиш устида амалга оширилаётган ислоҳотлар ҳақида тўхталиб ўтди.\n“Шу муаммоларнинг олдини олиш мақсадида автоматлаштирилган тизимни жорий этиш бўйича катта музокаралар олиб борилмоқда, — деди Баҳодир Сиддиқов. — Уч йил давомида республикамиздаги барча аҳоли қатламини, истеъмолчиларни автоматлаштирилган тизимга ўтказамиз. Бу шаффофликни, истеъмолчи ва газ етказиб берувчи ўртасидаги муносабатларнинг очиқлигини таъминлайди. Ўйлайманки, мазкур лойиҳа аҳолининг газ истеъмолини ҳам тартибга солади”.\n2020 йилдан Фарғона нефтни қайта ишлаш заводида «Евро-4», «Евро-5» юқори сифатли дизел ёқилғиси ишлаб чиқарилади\nФарғонадаги нефтни қайта ишлаш заводи хорижий инвесторга сотилади\nАндижондаги нефть конлари Россия компаниясига бериладиган бўлди\nБензин нархи ниманинг ҳисобига пасаяди? «Ўзбекнефтгаз» раҳбари бунга жавоб берди\nОдам 28 июн 2019 15:19\nAdam 28 июн 2019 17:53\nE karoche gaz bermangla kasallik ko'paysin byudjetni puli yanayam ko'proq kasallaga sarf bo'lsin va mamlakatni barakasini shunaqa yo'qotishda davom etila\nЭркин 29 июн 2019 10:46\nТупой шуми жавобинг. Аник жавобинг йук экан жим утирмайсанми?\nУмиджон 29 июн 2019 17:43\nБу соха угрилардан тозаланмас экан хали бери муаммолар ечилмайди\nСарвар 29 июн 2019 20:33\nЖужани кузда санаймиз. Ишониш кийин бу гапларга.\nОбиджон 1 июл 2019 12:31\nГаз товар эканлигини хамма билади...халкка хам текинга берилмаяпдику ...шундай фикрловчи рахбарлар бор бу́лса айникса энергетика сохасида халкни косаси хеч качон окармайди...афсус...газ...свет...йу́к...качон...халк бойлиги ...халкники бу́лади.